title: Sotapäiväkirja

text: Sotapäiväkirja on kirja tai vihko, johon tehdään muistiinpanot päivittäisistä tapahtumista sodan tai sotaharjoituksen aikana. Sitä pidetään asevoimien joukko-osastoissa ja esikunnissa tapahtumahistorian kirjaamiseksi muun muassa myöhempää tutkimusta varten. Sotapäiväkirjaan merkitään tapahtumajärjestyksessä joukkojen sijainti, tila, toiminta ja mieshukka sekä niihin vaikuttaneet käskyt ynnä muut merkittävät seikat. Päiväkirjan oheen voidaan liittää taistelukertomuksia sekä erilaisia karttoja ja piirroksia. Suomessa oli jatkosodan aikana ohjeistettu joukkoja valitsemaan sotapäiväkirjan pitäjäksi upseeri, jolla oli työhön hyvät edellytykset ja kaikissa tilanteissa mahdollisuus kirjoittamiseen. Sotapäiväkirjan pitämisvelvollisuus koski kaikkia esikuntia ja joukko-osastoja komppanioita ja erillisiä joukkueita myöten. Sotapäiväkirjoja katosi ja tuhoutui jo sotatoimien aikana, mutta monet niistä ovat päätyneet Kansallisarkiston ja muiden arkistojen säilytettäviksi.


title: Matka yli ymmärryksen

text: Matka yli ymmärryksen on toimittaja Heikki Sauren kirjoittama kirja suomentaja Anuirmeli Sallamo-Lavin kokemusten pohjalta. Sallamo-Lavi kertoo teoksessa elämästään ja henkimaailmaa koskevista kokemuksistaan. Teoksen julkaisi Avain vuonna 2011.


title: Kaivaus

text: Kaivaus on arkeologiassa tärkein lähdeaineiston hankintamenetelmä. Arkeologisessa kaivauksessa maaperä poistetaan vähä vähältä ja löydöt sekä havaitut rakenteet dokumentoidaan ja otetaan talteen mikäli mahdollista.


title: Kaivaus

text: Kaivauksessa tutkttavia ja niistä saatavia lähdeaineistoja ovat etenkin irtaimet muinaisesineet tai artefaktit kuten esineistö tai niiden valmistuksessa syntynyt jäte, tai ravinnontähteet; sekä kiinteät muinaisjäännökset, kuten haudat, kalmistot, asuinpaikat tai linnat.


title: Kaivaus

text: Kaivausta edeltävät inventointi ja prospektointi, joissa maasto tarkastetaan arkistoista ja paikan päältä, ja kaivauskohteet etsitään ja paikallistetaan. Prospektointiin voi kuulua myös koekaivaus.


title: Kaivaus

text: Arkeologisia kaivauksia ovat "koekaivaus", "pelastuskaivaus" ja "tutkimuksellinen kaivaus". Pelastuskaivauksia suoritetaan sellaisissa kohteissa, jotka tuhoutuvat rakennushankkeen alle. Siinä muinaisjäännös dokumentoidaan ennen tuhoutumista, ja irtaimet löydöt otetaan talteen. Tutkimuksellisella kaivauksella voi olla monenlaisia tutkimuksellisia tavoitteita. Kaivausten päätarkoitus ei ole esineiden kerääminen näyttelytarkoituksiin, vaan löytöjen kontekstin, käyttötarkoituksen ja merkityksen selvittäminen.


title: Kaivaus

text: Yleisimpiä kaivausmenetelmiä ovat "tasokaivaus", "profiilikaivaus" ja "yksikkökaivaus". Tasokaivauksessa laaja kaivausalue kaivetaan tasaisen paksuisena kerroksena, minkä jälkeen pinta dokumentoidaan. Menetelmä soveltuu sellaisiin paikkoihin, joiden maaperässä ei ole tapahtunut suuria mullistuksia. Profiilikaivauksessa tai sektorikaivauksessa kulttuurikerrosta dokumentoidaan pystysuunnassa. Siinä kaivetaan esimerkiksi syviä neliönmuotoisia kuoppia rinnakkain tai kohteen puolikas kaivetaan pois, jotta sen poikkileikkaus saadaan esiin. Menetelmä soveltuu sellaisiin muinaisjäännöksiin, joissa on paksulti päällekkäisiä kulttuurikerroksia. Yksikkökaivauksessa eli stratigrafisessa kaivauksessa ihmisen toimista muodostuneet muinaisjäännökset yksilöidään ja kaivetaan erikseen nuorimmasta vanhimpaan. Menetelmää käytetään tyypillisesti klassisessa arkeologiassa, Lähi-idän asuinpaikoilla, ja Suomessa historiallisen ajan kaivauksilla.


title: Kaivaus

text: Kaivauksen aluksi pintamaa poistetaan varovasti. Sen jälkeen maata raaputetaan vähä vähältä pois. Löytöjen ympäriltä maa poistetaan hellävaroen sudeilla, pensseleillä, lusikoilla tai palettiveitsillä. Löytöjen löytökohdat ja asennot merkitään ylös, ja ne otetaan talteen. Hauraimmat löydöt toimitetaan konservointiin. Kaivausta jatketaan kunnes saavutetaan koskematon pohjamaa. Sen jälkeen irtomaa palautetaan kaivaukseen ja se peitetään, jotta se palautuisi mahdollisimman entiselleen.


title: Juice (kirja)

text: Juice on Santtu Luodon ja Mikko Montosen kirjoittama kirja muusikko Juice Leskisestä. Teoksen julkaisi Minerva vuonna 2007. Kirjassa on myös muusikkotoveri Mikko Alatalon muistokirjoitus Leskisestä ja laaja diskografia.


title: Västinginmäki

text: Västinginmäki on alue Tampereen kaupungin eteläosassa Vuoreksen ja Särkijärven pohjoispuolella Lahdesjärven eteläpuolella. Västinginmäki on saanut nimensä samannimisestä mäestä. Nimen etymologinen alkuperä tulee ruotsinkielen sanasta fästning (suom. linnoitus). Kaupunginosassa on yksi ympärivuotiseksi kaavoitettu kiinteistö sekä toistakymmentä kesäasuntoa. Ennen Särkijärven sillan valmistumista 2011 Västinginmäelle ei ollut ulkoilureittejä tai julkisia tieyhteyksiä, josta syystä alue on pysynyt Tampereen keskustan läheisyydestä huolimatta tuntemattomana ja erämaisen koskemattomana.


title: Västinginmäki

text: Västinginmäen halki kulkee Västinginmäentie.


title: Västinginmäki

text: Alueella ei ole erityisiä luonnonsuojelukohteita ja harvakseltaan niin sanottuja metsälakikohteita. Lajisto on tästä huolimatta poikkeuksellisen runsas ja monimuotoinen. Västinginmäen lajistoon kuuluu muun muassa loisiva lehtivihreätön mäntykukka ("Monotropa hypopitus"), vanhan asutuksen ilmentäjälaji suurikukintoinen tummatulikukka ("Verbascum nigrum"), tappavan myrkyllinen näsiä ("Daphne mezereum") sekä myrkyllinen mustakonnanmarja ("Actaea spitae"), Särkijärvessä tavattu suomen eteläisin lapinvesitähti ("Callitriche hamulata"), orkideoistamme maariankämmekkä ("Dactylorhiza maculata"), harajuuri ("Corallorhiza trifida"), herttakaksikko ("Listera cordata"), soikkokaksikko ("Listera ovata)" sekä yövilkka ("Goodyera repens").


title: Västinginmäki

text: Linnustoltaan Särkijärvi on kuikkajärvenä ("Gavia stellata") yksi Suomen parhaimmista. Järvellä pesii säännöllisesti kolme paria kuikkia ja keväällä ja syksyllä järvelle kokoontuu yli kymmenen yksilön ryhmiä. Kuikka on EU-direktiivin puitteissa Suomen erityisvastuulaji. Lisäksi järvellä pesii EU-direktiivilaji selkälokki ("Larus fuscus"). Västinginmäestä löytyy lisäksi vanhojen metsien tyypillisiä lajeja ja muita mielenkiintoisia lajeja, kuten harmaapää- ("Picus canus") ja pohjantikka ("Picoides tridactylus"), palokärki ("Dryocopus martius"), varpus- ("Glaucidium passerinum") ja viirupöllö ("Strix uralensis"), puukiipijä ("Certhia familiares"), pyy ("Tetrastes bonasia), "teeri ("Lyrurus tetrix), "pyrstötiainen ("Aegithalos caudatus"), pähkinähakki ("Nucifraga caryocatactes"), pikkusieppo ("Ficedula parva") ja idänuunilintu ("Phylloscopus trochiloides").


title: Västinginmäki

text: Nisäkkäistä alueella tavataan mm. metsäkauriita, hirviä, näätää, kärppää, kettua ja satunnaisesti ilveksiä. Kesän 2005 kartoituksen perusteella Västinginmäen yleisimpiä lepakoita ovat viiksisiipat/isoviiksisiipat sekä pohjanlepakot. Matelijoista alueella on tavattu mm. sammakkoa, viitasammakkoa ja erikoisuutena punakorvakilpikonnaa, jonka toistaiseksi ainoa pysyvä kanta on tiettävästi Vantaanjoessa. Särkijärven kalakantaan kuuluu yleisinä muun muassa järvilohi, kuha, muikku, siika, ahven ja säyne. Siikaa, kuhaa ja lohta on järveen istutettu. Järven säynevien sanotaan olevan Suomen suurimpia. Vuonna 2008 Särkijärvestä pyydettiin Suomen suurin järvilohi.


title: Cary Fukunaga

text: Cary Joji Fukunaga (s. 10. heinäkuuta 1977 Oakland, Kalifornia, Yhdysvallat) on yhdysvaltalainen ohjaaja, käsikirjoittaja ja elokuvaaja. Hänet tunnetaan muun muassa elokuvan "Ei nimeä" (2009) ohjaajana ja käsikirjoittajana, elokuvan "Jane Eyre – Kotiopettajattaren romaani" (2011) ohjaajana ja työskentelystään televisiosarjan "True Detective" (2014) parissa. Fukunaga palkittiin parhaan ohjaajan Emmyllä vuonna 2014 "True Detectiven" jaksosta Who Goes There.


title: Jevgeni Krasilnikov

text: Jevgeni Vitаljevitš Krаsilnikov (, 7. huhtikuuta 1965 Kurgan, Venäjän SFNT – 8. maaliskuuta 2014) oli Neuvostoliittoa, Itsenäisten valtioiden yhteisöä ja Venäjää edustanut lentopalloilija, olympiamitalisti ja Euroopan mestari.


title: Jevgeni Krasilnikov

text: Krasilnikov kuului Neuvostoliiton Soulin kesäolympialaisissa 1988 hopeaa saavuttaneeseen joukkueeseen ja IVY:n seitsemänneksi sijoittuneeseen olympiajoukkueeseen neljä vuotta myöhemmin Barcelonassa.


title: Jevgeni Krasilnikov

text: Olympiahopean lisäksi Krasilnikov saavutti pelaajaurallaan kolme muuta aikuisten arvokisamitalia. Hän lopetti pelaajauransa vuonna 2008.


title: Jevgeni Krasilnikov

text: Krasilnikov kuoli 8. maaliskuuta 2014, 48-vuotiaana.


title: Dieu et l’État

text: Dieu et l'État (suom. "Jumala ja valtio") on vuonna 1882 ilmestynyt venäläisen anarkistin Mihail Bakuninin teos, joka julkaistiin postuumisti kuusi vuotta hänen kuolemansa jälkeen. Se on hänen merkittävin ja laajimmalle levinnyt teoksensa, joka on Pjotr Kropotkinin 1892 ilmestyneen kirjan "Taistelu leivästä" ohella yksi anarkistisen liikkeen perusteoksista. Sitä pidetään modernin anarkismin alkupisteenä, joka nosti Bakuninin Karl Marxin rinnalle aikakauden suurten vaikuttajien joukkoon ja samalla anarkismista tuli myös osa vallankumouksellista työväenliikettä.


title: Dieu et l’État

text: Bakunin kirjoitti "Dieu et l'État’n" tekstin helmi-maaliskuussa 1871, eli juuri ennen 18. maaliskuuta alkanutta Pariisin kommuunia, jonka tapahtumiin hän ei kuitenkaan osallistunut. Sen oli alun perin tarkoitus olla toinen osa laajempaa teosta, jonka nimi oli "L'Empire knouto-germanique et la Révolution sociale" "(”Knoutogermaaninen valtakunta ja sosiaalinen vallankumous”)". Ensimmäisen osan piti käsitellä vuosina 1870–1871 käydyn Saksan–Ranskan sodan taustoja sekä Euroopan imperialismin vastaisen toiminnan yleistä historiaa. "Dieu et l'État" on lähes kaikkien muiden Bakuninin teosten tavoin jäsentelemätön käsikirjoitus, joka sisältää keskeneräisiä lauseita ja pitkiä sivuhuomautuksia. Se myös päättyy keskeltä katkeavaan lauseeseen. Aiheesta saamaansa kritiikkiin Bakuninin kerrottiin vastanneen, että myös hänen elämänsä koostuu samanlaisista katkelmista.


title: Dieu et l’État

text: "Dieu et l'État’n" toimittivat esipuheineen julkaisukuntoon Carlo Cafiero ja Élisée Reclus, jotka yrittivät Bakuninin jäämistöstä etsiä myös teoksen puuttuvia osia. He joutuivat tekemään joitakin muutoksia alkuperäiseen tekstiin, koska eivät saaneet täysin selvää Bakuninin käsialasta, lisäksi Cafiero ja Reclus muokkasivat hänen kirjoittamaansa ranskaa kieliasultaan paremmaksi. Myös kirjan nimi on Cafieron ja Reclus’n keksimä, Bakunin oli tarkoittanut sen nimeksi "Sophismes historiques de l'École doctrinaire des communistes allemands" "(”Saksan kommunistisen koulukunnan historiallinen hienostelu”)", jolla ei kuitenkaan varsinaisesti ole yhteyttä teoksen sisältöön. Vasta Cafieron ja Reclus’n kuolemien jälkeen selville saatu alkuperäinen nimi oli ilmeisesti tarkoitettu jonkinlaiseksi piikittelyksi Bakuninin kiistakumppanin Karl Marxin suuntaan. Englanniksi "Dieu et l'État" käännettiin vuoden kuluttua ilmestymisestään, jolloin sen julkaisi Bostonissa amerikkalainen anarkisti Benjamin Tucker. Muokkaamaton ranskankielinen laitos ilmestyi 1908 ja se puolestaan käännettiin englanniksi kaksi vuotta myöhemmin. "Dieu et l'État" on ilmestynyt yli 40 eri kielellä, mutta ei kuitenkaan suomeksi.


title: Dieu et l’État

text: Vuosi "Dieu et l'État’n" kirjoittamisen jälkeen kansainvälisen työväenliikkeen ensimmäinen internationaali hajosi, kun Marxin kanssa riitaantunut Bakunin ja häntä kannattaneet anarkistit marssivat ulos Haagin kongressista.


title: Dieu et l’État

text: Teoksessaan Bakunin linjaa materialistista ihmiskäsitystään, jonka mukaan ihminen ajatuksineen ja pyrkimyksineen on kaiken muun olemassa olevan tavoin pelkkää materiaa. Hän hyökkää erityisen kärkevästi sortajina pitämiään valtiota ja kirkkoa vastaan sekä tuomitsee myös muut ihmisiä alistavat instituutiot. Bakuninin mukaan ihmisten pitää vapautua kaikista auktoriteeteistä sekä kaikenlaisista alistajista, sortajista ja hyväksikäyttäjistä. Niiden joukkoon Bakunin laskee teoksessaan papit, kuninkaalliset, valtiomiehet, sotilaat, yritysjohtajat, poliisit, vanginvartijat, poliitikot ja kaikki monopolistit. Teosta on luonnehdittu myös "häväistyskirjoitukseksi".


title: Suomen euroviisukarsinta 1963

text: Suomen euroviisukarsinta 1963 oli kilpailu, jossa valittiin Suomen edustaja vuoden 1963 Eurovision laulukilpailuun. Kahden edellisvuoden tavoin Yleisradio julisti avoimen sävellyskilpailun Suomen edustuskappaleen löytämiseksi. Kappaleita vastaanotettiin kaikkiaan 200, joista kahdeksan valittiin torstaina 14. helmikuuta kello 19.30 Suomen television studio 1:ssä pidettyyn finaaliin. Jokainen kappale esitettiin kahteen kertaan eri esittäjien esittämänä sekä suurelle että pienelle orkesterille sovitettuna. Tämä käytäntö oli 1960-luvun alussa muidenkin Pohjoismaiden euroviisukarsinnoissa. Tällä kertaa säveltäjä sai kuitenkin itse valita solistit kappaleelleen. Kapellimestarina toimi George de Godzinsky.


title: Suomen euroviisukarsinta 1963

text: Kilpailussa huomiota herätti erityisesti Tamara Lundin tulkinta kappaleesta "Olen mikä olen". Kappaletta ja Lundin tulkintaa pidettiin hyvänä, mutta eroottisen esityksen ja paheellisesta elämästä kertovien sanojen vuoksi tuomarit eivät uskaltaneet äänestää sitä kansainvälisiin kilpailuihin.


title: Suomen euroviisukarsinta 1963

text: Kilpailun voittokappaleen Muistojeni laulu esittivät karsinnoissa Marjatta Leppänen ja Irmeli Mäkelä, mutta solistia ei vielä ollut valittu. Karsinnan jälkeen järjestettiin ylimääräinen laulukoe, jossa Suomen edustuskappaleen esittäjäksi kansainvälisiin Euroviisuihin valittiin Laila Halme.


title: Romanialaiset eurokolikot

text: Romanialaiset eurokolikot ovat Romanialle myönnettyjä eurokolikoita. Romania suunnitteli korvaavansa nykyisen valuuttansa Leun eurolla vuonna 2019. Myöhemmin liittymisvuotta lykättiin vuoteen 2022. Kuva-aiheita tuleville Romanian eurolle ei ole vielä päätetty, mutta Romanian lain mukaan kaikissa kolikoissa on oltava Romanian vaakuna.


title: KDM Hvidbjørnen (F348)

text: KDM Hvidbjørnen (runkonumero F348) oli Tanskan laivaston Hvidbjørnen-luokan fregatti.


title: KDM Hvidbjørnen (F348)

text: Alus tilattiin Aarhus Flydedokilta. Sen köli laskettiin 4. kesäkuuta 1961 ja alus laskettiin vesille saman vuoden lopulla 23. marraskuuta. Alus valmistui 15. joulukuuta 1662.


title: KDM Hvidbjørnen (F348)

text: Alus poistettiin palveluksesta 30. marraskuuta 1992.


title: Suomen euroviisukarsinta 1964

text: Suomen euroviisukarsinta 1964 oli kilpailu, jossa valittiin Suomen edustaja vuoden 1964 Eurovision laulukilpailuun. Karsinta järjestettiin ensimmäistä kertaa kutsukilpailuna, kymmentä suomalaissäveltäjää pyydettiin säveltämään karsintaan kaksi kappaletta, joista parempi valittiin karsintaan. Jokainen säveltäjä sai myös valita kappaleensa esittäjän ja kahdesta edellisvuodesta poiketen jokaisella kappaleella oli nyt vain yksi esittäjä. Kymmentä karsintaan valittua kappaletta soitettiin tammikuun lopussa radiossa sekä television viritysmusiikkina. Postikorttiäänestäjät valitsivat niistä kuusi kappaletta karsinnan finaaliin.


title: Suomen euroviisukarsinta 1964

text: Finaali pidettiin Yleisradion Suomen television studiossa 1 lauantaina 15. helmikuuta kello 19.30. Kapellimestarina toimi George de Godzinsky. Finaalin tuloksen valinta oli kaksivaiheinen. Ensin ympäri Suomea kokoontuneet alueraadit antoivat äänensä, minkä jälkeen studioon koottu Pohjola-raati antoi äänensä. Mikäli alueraatien ja Pohjola-raatien suosikki olisi ollut eri ehdokas, Suomen edustajan olisi lopulta valinnut Yleisradion edustajista ja säveltäjistä koottu raati. Sekä alueraadit että Pohjola-raati valitsivat kuitenkin suosikikseen ja näin myös karsinnan voittajaksi Lasse Mårtensonin kappaleen Laiskotellen.


title: Justice Christopher

text: Justice Christopher (s. 24. joulukuuta 1981 Jos, Nigeria) on nigerialainen jalkapalloilija, pelipaikaltaan keskikenttäpelaaja.


title: Justice Christopher

text: Christopher pelasi Nigerian maajoukkueessa 11 ottelua vuosina 2001–2002. Hän oli mukana Afrikan-mestaruuskilpailuissa 2002 ja MM-kilpailuissa samana vuonna. AM-kilpailuissa hän pelasi yhden ottelun: täydet minuutit 1–0-voitossa Malia vastaan ja MM-kilpailuissa kaikissa kolmessa alkulohko-ottelussa, joista kahdessa hän oli aloituskokoonpanossa.


title: Justice Christopher

text:
AM-kilpailut 2002:
MM-kilpailut 2002:


title: Sälevä

text: Sälevä on Vuoksen vesistöön kuuluva pienehkö järvi Sonkajärvellä. Järvi on muodoltaan sokkeloinen luode–kaakko-suuntainen vesiallas. Järvessä on 35 pienehköä saarta. Se saa vetensä Nurmijoen valuma-alueelta ja se laskee Itäkosken kautta Korpinen-järveen. Järvi on ollut säännöstelyssä vuodesta 1976 alkaen, ja keskimääräinen vedenkorkeuden vaihtelu on 2,5 metriä.


title: Suomen euroviisukarsinta 1965

text: Suomen euroviisukarsinta 1965 oli kilpailu, jossa valittiin Suomen edustaja vuoden 1965 Eurovision laulukilpailuun. Edellisvuoden kutsukilpailun jälkeen karsinnoissa järjestettiin jälleen avoin sävellyskilpailu, ja Yleisradio vastaanotti karsintaan 111 kappaletta. Näistä valittiin semifinaalivaiheeseen kymmenen parasta kappaletta, joita soitettiin radiossa tammikuun lopulla ja postikorttiäänestäjät saivat valita niistä kuusi parasta karsinnan finaaliin.


title: Suomen euroviisukarsinta 1965

text: Karsinnan finaali lähetettiin Suomen television studiosta 1 lauantaina 13. helmikuuta kello 20.15. Kapellimestarina toimi George de Godzinsky. Voittajan valinnassa käytettiin samaa menetelmää kuin edellisenä vuonna, ensin kymmenen alueraatia ympäri Suomea sekä Pohjola-raati äänestivät kappaleita. Mikäli molemmilla olisi sama suosikki, se valittaisiin suoraan Suomen edustajaksi. Muussa tapauksessa lopullisen päätöksen Suomen edustajasta tekisi Yleisradion johto.


title: Suomen euroviisukarsinta 1965

text: Tällä kertaa alueraatien ja Pohjola-raadin suosikit erosivatkin, alueraadit äänestivät suosikikseen Marjatta Leppäsen kappaleen "Iltaisin" ja Pohjola-raati Viktor Klimenkon kappaleen "Aurinko laskee länteen". Näin ollen Yleisradion johto teki lopullisen päätöksen karsinnan tuloksesta, ja pari päivää myöhemmin Suomen edustajaksi ilmoitettiin Viktor Klimenkon "Aurinko laskee länteen". Karsinnan lopputulos herätti kuitenkin kohua erityisesti siksi, että postikorttiäänestyksessä kansan suosikki oli ollut Katri Helenan "Minne tuuli kuljettaa".


Liettuan alle 20-vuotiaiden jääkiekkomaajoukkue edustaa Liettuaa jääkiekon nuorten maailmanmestaruuskilpailuissa.


title: Koneeseennousukortti

text: Koneeseennousukortti eli tarkastuskortti () on lentoyhtiön lähtöselvityksessä matkustajalle antama dokumentti, joka sallii matkustajan nousta lentokoneeseen tietylle lennolle. Siihen on kirjattu vähintään matkustajan nimi, lennon numero, päivämäärä ja lähtöaika. Nykyään monet lentoyhtiöt antavat myös mahdollisuuden tehdä lähtöselvitys etukäteen internetissä ja tulostaa koneeseennousukortit itse.


title: Koneeseennousukortti

text: Jos matkustajalla on sähköinen lentolippu, koneeseennousun yhteydessä yleensä riittää, että hän esittää koneeseennousukorttinsa. Jos lippu on paperinen, se täytyy joskus liittää koneeseennousukorttiin, jotta matkustaja saa nousta koneeseen. Koneeseennousukortit (tai tietty osa niistä) kerätään joskus matkustajilta lähtöportilla matkustajamäärän tarkastamiseksi. Nykyään on kuitenkin yleisempää skannata sen sijaan koneeseennousukorttiin painettu viivakoodi. Aiemmin koneeseennousukortit tunnistettiin niissä olevalla magneettinauhalla, mutta niitä koskeva IATAn standardi vanheni vuonna 2010.


title: Koneeseennousukortti

text: Useat lentoyhtiöt tarjoavat sähköisiä koneeseennousukortteja. Matkustaja saa sellaisen halutessaan sähköpostina tai tekstiviestinä puhelimessa tehtyään ensin lähtöselvityksen internetissä. Toinen vaihtoehto on käyttää lentoyhtiön tarjoamaa sovellusta, johon koneeseennousukortin saa ladattua.


title: Koneeseennousukortti

text: Sähköisessä koneeseennousukortissa on samanlainen viivakoodi kuin tavallisessa koneeseennoousukortissa, joten se voidaan skannata lähtöportin viivakoodinlukijalla.


title: KDM Vædderen (F349)

text: KDM Vædderen (runkonumero F349) oli Tanskan laivaston Hvidbjørnen-luokan fregatti.


title: KDM Vædderen (F349)

text: Alus tilattiin Aalborgin telakalta. Sen köli laskettiin 30. lokakuuta 1961 ja alus laskettiin vesille 6. huhtikuuta 1962. Alus valmistui 19. maaliskuuta 1663.


title: KDM Vædderen (F349)

text: Alus poistettiin palveluksesta 31. maaliskuuta 1992.


title: KDM Ingolf (F350)

text: KDM Ingolf (runkonumero F350) oli Tanskan laivaston Hvidbjørnen-luokan fregatti.


title: KDM Ingolf (F350)

text: Alus tilattiin Svendborgin telakalta. Sen köli laskettiin 5. joulukuuta 1961 ja alus laskettiin vesille 27. heinäkuuta 1962. Alus valmistui 27. heinäkuuta 1663.


title: KDM Ingolf (F350)

text: Alus muutettiin pelastusalukseksi 1982. Alus poistettiin palveluksesta 2. joulukuuta 1991 ja se poistettiin alusluettelosta 1992.


Japanin alle 20-vuotiaiden jääkiekkomaajoukkue edustaa Japania jääkiekon nuorten maailmanmestaruuskilpailuissa.


title: KDM Fylla (F351)

text: KDM Fylla (runkonumero F351) oli Tanskan laivaston Hvidbjørnen-luokan fregatti.


title: KDM Fylla (F351)

text: Alus tilattiin Aalborgin telakalta. Sen köli laskettiin 27. kesäkuuta 1962 ja alus laskettiin vesille vielä saman vuoden lopulla 18. joulukuuta. Alus valmistui 10. heinäkuuta 1663.


title: KDM Fylla (F351)

text: Alus poistettiin palveluksesta 11. heinäkuuta 1991.


title: Leandro Paredes

text: Leandro Daniel Paredes (s. 29. kesäkuuta 1994 San Justo, Argentiina) on argentiinalainen jalkapalloilija, pelipaikaltaan keskikenttäpelaaja. Hän edustaa kaudella 2014–2015 Italian pääsarjan Serie A:n AS Romaa.


title: Leandro Paredes

text: Paredes teki ensiesiintymisensä Argentiinan Primera Divisiónissa 16-vuotiaana 7. marraskuuta 2010, kun hänen edustamansa Club Atlético Boca Juniors hävisi kotonaan 0–2 Argentinos Juniorsille. Hän tuli kentälle 83. minuutilla Lucas Viatrin tilalle. Ottelu oli Paredesin ainoa liigaottelu kaudella 2010–2011. Kaudella 2011–2012 hän pääsi kertaalleen avauskokoonpanoon pelaten yhteensä kolme ottelua. Läpimurtonsa Paredes teki kaudella 2012–2013, jonka aikana hän pelasi 20 liigaottelua ja teki neljä maalia.


title: Leandro Paredes

text: Kaudella 2013–2014 hän ehti pelata neljä liigaottelua, kunnes Boca Juniors lainasi hänet tammikuussa 2014 Italian Serie A -seura AC Chievo Veronaan. Paredes pelasi ainoan sarjaottelunsa Chievossa 4. toukokuuta joukkueen hävitessä kotonaan Torino FC:lle 0–1. Hän korvasi Cyril Théréaun ottelun 75. minuutilla. Heinäkuussa 2014 Boca Juniors lainasi hänet kaudeksi 2014–2015 niin ikään Serie A:ssa pelaavaan Romaan. Romassa Paredes pelasi ensimmäisen sarjaottelunsa 27. syyskuuta, kun joukkue voitti kotonaan Hellas Veronan maalein 2–0. Hän tuli ottelunsa kentälle 83. minuutilla Radja Nainggolanin tilalle.


title: Korpinen (Lapinlahti)

text: Korpinen on Vuoksen vesistöön kuuluva pienehkö järvi Lapinlahdella. Järvi on muodoltaan sokkeloinen luode–kaakko-suuntainen vesiallas. Järvessä on useita pienehköjä saaria ja yksi suuri. Se saa vetensä Itäkosken kautta Sälevästä ja Tiilikanjoesta Älänteestä, ja se laskee Atronjokea myöten Syväriin. Korpinen on ollut säännöstelyssä vuodesta 1956 alkaen, ja sen keskimääräinen vedenkorkeuden vaihtelu on 1,5 metriä.


Kiinan alle 20-vuotiaiden jääkiekkomaajoukkue edustaa Kiinaa jääkiekon nuorten maailmanmestaruuskilpailuissa.


title: Metallikarbonyylit

text: Metallikarbonyylit eli karbonyylimetallit ovat organometalliyhdisteitä, joissa metalliin sitoutuneena ligandina on hiilimonoksidi. Metallikarbonyylien rakennetta voidaan kuvata yleisellä kaavalla M(CO). Monilla metallikarbonyyleillä on sovelluksia metallurgiassa, ja monet niistä ovat myös tärkeitä katalyyttejä orgaanisissa synteeseissä.


title: Metallikarbonyylit

text: Stabiilejä neutraaleja metallikarbonyylejä muodostavat ryhmien 6–9 siirtymämetallien lisäksi vanadiini ja nikkeli. Tämän lisäksi ryhmien 4 ja 11 sekä raskaammat ryhmien 5 ja 10 siirtymämetalleista voiuvat muodostaa negatiivisesti varautuneita metallikarbonyylikomplekseja. Metallikarbonyyleissä metallin ja ligandina toimivan hiilimonoksidin sidos on poikkeuksellisen vahva. Tämä johtuu niin kutsutusta takaisinsitoutumisesta. Metalliin sitoutuessaan hiilimonoksidi luovuttaa elektroneja energiatilaltaan korkeimmalla sijaitsevalta miehitetyltä molekyyliorbitaalilta eli HOMOlta siirtymämetallin tyhjälle d-orbitaalille. Tämä HOMO on hiilimonoksidissa hiilen vapaa elektronipari. Tämän sitoutumisen lisäksi metalliatomi luovuttaa d-elektronejaan hiilimonoksidin alimmalle miehittämättömälle molekyyliorbitaalille eli LUMOlle, joka on hiilimonoksidimolekyyilssä hajottava π*-orbitaali. Tätä metallin kutsutaan takaisinsitoutumiseksi. Takaisinsitoutumisen vuoksi esimerkiksi hiilimonoksidi muodostaa hemoglobiinin kanssa erittäin voimakkaan sidoksen ja happi ei pääse sitoutumaan hemoglobiinin rautaan. Takaisinsitoutumisen vuoksi hiilen ja hapen välinen sidos karbonyyliligandissa on pidempi ja heikompi kuin hiilimonoksidissa.


title: Metallikarbonyylit

text: Metallikarbonyyleissä hiilimonoksidi voi olla sitoutuneena joko yhteen tai useampaan metalliatomiin. Esimerkkejä tyypillisistä yksinkertaisista metallikarbonyyleistä ovat esimerkiksi nikkelikarbonyyli ja rautakarbonyyli. Tämän lisäksi tunnetaan myös polymeerisiä metallikarbonyylejä, joissa on metallien välisiä sidoksia tyypillisimpiä ovat yhdisteet, jotka sisältävät kaksi, kolme tai neljä metalliatomia esimerkiksi dimangaanidekakarbonyyli ja dikobolttioktakarbonyyli.


title: Metallikarbonyylit

text: Useat metallikarbonyylit ovat huoneenlämpötilassa joko helposti haihtuvia nesteitä tai helposti sublimoituvia kiteisiä aineita. Useat niistä reagoivat veden kanssa hydrolysoituen tai hapettuvat ilman vaikutuksesta. Yhdisteet liukenevat sekä polaarisiin että poolittomiin orgaanisiin liuottimiin. Metallikarbonyyleissä yksi tai useampi karbonyyliligandi voidaan suhteellisen helposti vaihtaa muiksi ligandeiksi esimerkiksi syklopentadienyyliligandiksi tai muuksi tyydyttymättömäksi hiilivedyksi, fosfiiniligandiksi tai halogenidiksi. Mikäli korvautumisreaktioita tapahtuu useampia peräkkäin, korvaa uusi ligandi edelliseen korvautuneeseen ligandiin nähden cis-asemassa sijaitsevan karbonyyliligandin. Metallikarbonyyleissä karbonyyliligandin hiiliatomi on elektrofiilinen ja reaktio nukleofiilien kanssa johtaa karbeenien tai niiden kaltaisten välituotteiden muodostumiseen.


title: Metallikarbonyylit

text: Eräitä metallikarbonyylejä, kuten nikkeli- ja rautakarbonyylejä, voidaan valmistaa metallin ja hiilimonoksidin välisellä reaktiolla. Tavallisimpia tapoja ovat kuitenkin metallioksidin pelkistäminen hiilimonoksidiylimäärällä, jolloin osa hiilimonoksidista hapettuu hiilidioksidiksi, tai metallihalogenidin ja hiilimonoksidin reaktio pelkistimen kuten trietyylialumiinin läsnä ollessa. Metallikarbonyylejä, joissa on metalliatomien välisiä sidoksia, saadaan yksinkertaisimmista metallikarbonyyleistä esimerkiksi termolyysin tai fotolyysin avulla.


title: Metallikarbonyylit

text: Metallikarbonyylit ovat usein käytettyjä katalyyttejä orgaanisen kemian teollisuudessa, jossa niitä käytetään katalyytteinä muun muassa vedytyksissä, hydroformyloinneissa, karbonyloinneissa, etikkahapon valmistuksessa Monsanto-prosessilla metanolista ja hiilimonoksidista ja Pauson–Khand-reaktioissa. Tämän muita käyttökohteita ovat vesikaasun siirtoreaktio ja nikkelin valmistus nikkelikarbonyylistä.


Etelä-Afrikan alle 20-vuotiaiden jääkiekkomaajoukkue edustaa Etelä-Afrikkaa jääkiekon nuorten maailmanmestaruuskilpailuissa.


title: Islannin piispa

text: Islannin piispa toimii Islannin evankelis-luterilaista kansalliskirkon johtajana. Ennen vuotta 1801 Islanti jakautui pohjoiseen Hólarin ja eteläiseen Skálholtin hiippakuntaan, mutta tuolloin nämä yhdistettiin yhdeksi ja tuomiokapituli siirrettiin pääkaupunki Reykjavikiin.


title: Islannin piispa

text: Islannin väestö otti kristinuskon vastaan sen katolisessa muodossa vuoden 1000 tienoilla, kun Norjan kuningas Olavi Tryggvenpoika kehotti alamaisiaan ottamaan kasteen. Skálholtin hiippakunta perustettiin vuonna 1056 ja Hólarin vuonna 1106. Sittemmin Tanskan kruunun alaisuudessa olleeseen Islantiin uskonpuhdistus eteni kuningas Kristian III:n päätöksillä. Hólarin hiippakunta eli Pohjois-Islanti piispansa Jón Arasonin (piispana 1524–1550) johdolla säilyi katolilaisuuden viimeisenä linnakkeena saarella. Lopulta vuonna 1550 piispa Arason yhdessä kahden poikansa kanssa vietiin Etelä-Islantiin, jossa he menettivät päänsä. Tuosta ajankohdasta lähtien Islannin piispat ovat olleet tunnustukseltaan luterilaisia.


title: Leon Baptiste

text: Leon Baptiste (s. 23. toukokuuta 1985) on uransa jo päättänyt brittiläinen pikajuoksija. Baptiste kilpaili 100 ja 200 metrillä. 100 metrillä hänen ennätyksensä on vuonna 2008 Genevessä juostu 10.26 ja 200 metrillä lokakuussa 2010 Kansainyhteisön kisoissa Delhissä juostu 20.43.


title: Leon Baptiste

text: Baptisten huippukohta osui vuodelle 2010, jolloin hän voitti Kansainyhteisön kisoista Delhistä kultaa sekä 200 metriltä omalla ennätyksellään että 4×100 metrin viestistä. Baptiste kilpaili Kansainyhteisön kisoissa Englannin väreissä.


title: Leon Baptiste

text: Baptiste voitti kultaa alle 20-vuotiaiden EM-kisoista Tampereelta 200 metriltä vuonna 2003. Hän ilmoitti uransa päättymisestä toukokuussa 2014. Seuratasolla Baptiste edusti Enfield & Haringeytä.


title: Kashinath Naik

text: Kashinath Naik (s. 12. toukokuuta 1983 Sirsi, Karnataka) on intialainen keihäänheittäjä. Hänen ennätyksensä on syyskuussa 2009 Hyderabadissa heitetty 77,33.


title: Kashinath Naik

text: Naikin suurin saavutus hänen tähänastisella urallaan on pronssimitali vuoden 2010 Kansainyhteisön kisoista hänen kotimaastaan, Delhistä. Naik heitti kilpailussa parhaimmillaan 74,29 metriä kantaneen heiton, joka riitti pronssiseen mitaliin.


title: Kashinath Naik

text: Naik työskentelee myös Intian armeijassa. Hänen arvonimensä on "Naik Subedar".


title: Charlie Hebdon isku

text: Charlie Hebdon isku tapahtui 7. tammikuuta 2015, kun aseistautuneet miehet hyökkäsivät ranskalaisen "Charlie Hebdo" -satiirilehden toimitukseen Pariisissa. Konetuliasein varustautuneet hyökkääjät surmasivat 12 ihmistä. Kahdeksan kuolleista oli lehden toimituksen jäseniä, kaksi poliiseja, yksi talonmies ja yksi vierailija. Tulituksen jälkeen hyökkääjät pakenivat paikalta. Poliisi epäili teosta kahta veljestä. He saivat surmansa piiritystä seuranneessa tulitaistelussa kaksi päivää myöhemmin.


title: Charlie Hebdon isku

text: Hyökkäyksessä kuoli kahdeksan lehden työntekijää, kaksi poliisia, talonmies sekä lehden toimituksessa ollut vierailija. Toimituksen tiloissa saivat surmansa päätoimittaja Stéphane Charbonnier alias Charb, pilapiirtäjät Cabu, Philippe Honore, Tignous ja Georges Wolinski, lehden osakas Bernard Maris, kolumnisti Elsa Cayat, algerialaissyntyinen toimituksen työntekijä Mustapha Ourrad, toimituksessa vieraillut kulttuuripersoona Michel Renaud, lehden 42-vuotias talonmies Frederic Boisseau sekä Charbonnierin henkivartijana toiminut poliisi Franck Brinsolaro. Lisäksi hyökkäyksessä kuoli kadulla ammuttu poliisi, arabitaustainen Ahmed Merabet.


title: Charlie Hebdon isku

text: Poliisilla oli tiedossa kolme iskuun epäiltyä, heidän kuvansa ja etsintäkuulutus julkaistiin, jonka jälkeen yksi epäillyistä ilmoittautui itse poliisille. Poliisille ilmoittautuneen 18-vuotiaan on kuitenkin kerrottu olleen koulussa iskun tapahtumahetkellä.


title: Charlie Hebdon isku

text: Hyökkääjien pakoauto löydettiin samana päivänä hylättynä Koillis-Pariisista. Kaksi vuorokautta iskun jälkeen, perjantaina 9. tammikuuta aamulla, pääepäiltyinä pidetyt Kouachin veljekset kaappasivat auton paettuaan sitä ennen jalkaisin pitkin metsiä. Poliisit ajoivat autoa takaa ja takaa-ajon aikana käytiin laukaustenvaihtoa. Veljekset hyökkäsivät Dammartin-en-Goëlen kaupungissa toimivaan kirjapainoon, jossa on painettu myös Charlie Hebdo -lehteä, ja linnoittautuivat sinne ottaen yhden panttivangin. Dammartin sijaitsee noin 25 kilometriä Pariisin keskustasta koilliseen lähellä Charles de Gaullen kansainvälistä lentoasemaa.


title: Charlie Hebdon isku

text: Ranskan poliisi teki rynnäkön rakennukseen vielä samana päivänä noin kello 17 paikallista aikaa, ja molemmat veljeksistä saivat surmansa rynnäkössä panttivangin päästessä vapaaksi. "Le Figaro" -lehden mukaan veljekset olivat kuitenkin vapauttaneet panttivangin perjantaina aamupäivällä. Yksi työntekijä piileskeli pahvilaatikossa koko panttivankidraaman ajan ohjeistaen poliisia tekstiviestitse hyökkääjien liikkeistä ja rakennuksen rakenteesta.


title: Charlie Hebdon isku

text: Poistuessaan surmapaikalta tekijöiden kerrotaan huutaneen ”Olemme kostaneet profeetan puolesta”. Toinen tekijöistä sanoi kuuluvansa Jemenin al-Qaidaan. Arabian niemimaan al-Qaida otti vastuun iskusta julkaisemallaan videolla tammikuussa 2015, mutta sen yhteys iskuun ei ole täysin selvä. Moni Isis-järjestön kannattaja on tukenut iskua pitäen sen syynä satiirilehden julkaisemia Muhammad-pilakuvia. Maailman poliittiset johtajat ja media ovat luonnehtineet iskua myös terrorismiksi sekä hyökkäykseksi sananvapautta ja lehdistönvapautta vastaan.


title: Charlie Hebdon isku

text: 9. tammikuuta Amedy Coulibaly, 32, hyökkäsi Hyper Cacher -košerruokakauppaan Porte de Vincennes’ssa, Pariisin 12. arrondissementissa. Hän otti kahdeksan panttivankia ja vaati veljesten päästämistä pois piirityksestä. Myös tämä panttivangin ottaja kuoli poliisin rynnäkössä saman päivän aikana. Coulibaly ampui neljä panttivankia heti kaappauksen alussa, osa asiakkaista pelastui, kun kaupan muslimitaustainen työntekijä piilotti heidät myymälän kylmähuoneeseen. Edellisenä päivänä Coulibaly oli ampunut 26-vuotiaan Martiniquen saarelta Ranskaan muuttaneen naispoliisin, mutta häntä ei saatu kiinni murhasta ennen hyökkäystä košerkauppaan.


title: Charlie Hebdon isku

text: Iskun seurauksena pilapiirtäjät ja toimittajat ympäri maailmaa ilmaisivat tukensa sananvapaudelle. Tukimielenosoituksia iskujen uhreille järjestettiin ympäri maailmaa, joista suurin oli Pariisin Place de la Républiquella, jonne kokoontui yli 1,5 miljoonaa ihmistä. Marssille osallistui valtioiden johtajia, kuten Ranskan presidentti François Hollande, Saksan liittokansleri Angela Merkel, palestiinalaisten presidentti Mahmoud Abbas, Israelin pääministeri Benjamin Netanjahu, Malin presidentti Ibrahim Boubacar Keita, Suomen pääministeri Alexander Stubb, Unkarin pääministeri Viktor Orbán, Venäjän ulkoministeri Sergei Lavrov ja Britannian pääministeri David Cameron.


title: Charlie Hebdon isku

text: Lehden hyökkäyksen jälkeistä numeroa painettiin 7 miljoonaa kappaletta. Kannessa profeetta Muhammedilla on kyltti, jossa lukee "Minä olen Charlie". Kannessa on myös teksti: "Kaikki on annettu anteeksi".


title: Charlie Hebdon isku

text:
Lehden julkaisua vastaan protestoitiin eri puolilla maailmaa. Tšetšeniassa sadattuhannet osoittivat mieltään lehteä vastaan. Moskovassa vastaava mielenosoitus kiellettiin. Myös Venäjän Ingušiassa oli liki 15 000 ihmisen mielenosoitus.
Nigerian Niameyssa ja Zinderissa protestoitiin ja kristittyjen omistamia liikkeitä vastaan hyökättiin ja niitä sytytettiin tuleen. Pääkaupungissa poltettiin kaksi kristittyjen kirkkoa. Väkivaltaisia protesteja oli lisäksi ainakin Pakistanin Karachissa, Sudanin pääkaupungissa Khartoumissa ja Algerian pääkaupungissa Algierissa.


title: Charlie Hebdon isku

text: Charlie Hebdoa ei ollut ennen iskua Suomessa vakituisessa irtonumeromyynnissä. Yksinoikeus lehden maahantuontiin oli Lehtipisteellä, joka ilmoitti ettei se aio tuoda irtonumeroita Suomeen myyntiin. Turun sarjakuvakauppa kertoi julkisesti ottavansa myyntiin 50 kappaleen erän lehteä, mutta kysyntää oli niin paljon, että lopulta tilausta kasvatettiin tuhanteen kappaleeseen. Ranskalainen tukku ei kuitenkaan myynyt lehteä yksinoikeuden ohi, eikä suoraan vähittäiskauppiaille. Kun ilmeni, että Suomi oli jäämässä ainoaksi länsimaaksi johon Charlie Hebdoa ei tulisi viralliseen irtonumeromyyntiin, Lehtipiste pyörsi päätöksensä ilmeisistä imagollisista syistä. Näin lehteä saatiin Helsingin Rosebud-kirjakauppaan ja Turun sarjakuvakauppaan.


title: Ali Bin Al-Hussein

text: Jordanian prinssi Ali Bin Al-Hussein (; s. 23. joulukuuta 1975 Amman) on Jordanian entisen kuninkaan Husseinin kolmas ja tämän silloisen puolison, kuningatar Alian toinen lapsi. Prinssi Alin väitetään olevan profeetta Muhammedin suora jälkeläinen 43. polvessa. Hän kuuluu hašimidien sukuun.


title: Ali Bin Al-Hussein

text: Prinssi Ali on opiskellut kotimaansa lisäksi Britanniassa ja Yhdysvalloissa. Hän valmistui vuonna 1993 Connecticutin Salisbury Schoolista, jossa hän menestyi painissa. Lopullisesti hän lopetti opiskelunsa vuonna 1999 valmistuttuaan Princetonin yliopistosta. Samana vuonna Alin isä Hussein kuoli.


title: Ali Bin Al-Hussein

text: Ali toimii nykyisin Jordanian jalkapalloliiton puheenjohtajana. Hän on perustanut myös Länsi-Aasian jalkapalloliiton, jonka puheenjohtajana hän myös toimii nykyisin. Länsi-Aasian jalkapalloliittoon kuuluu nykyisin 13 jäsenmaata. Tammikuusta 2011 asti Ali on toiminut myös kansainvälisen jalkapalloliiton FIFAn varapuheenjohtajana. Tammikuussa 2015 hän asettui ehdolle FIFAn puheenjohtajaksi. Vastaehdokkaana hänellä on 17 vuotta FIFAa johtanut sveitsiläinen Sepp Blatter sekä ranskalainen Jérôme Champagne.


Meksikon alle 20-vuotiaiden jääkiekkomaajoukkue edustaa Meksikoa jääkiekon nuorten maailmanmestaruuskilpailuissa.


title: Sound of Our Hearts

text: Sound of Our Hearts on Compact Disco -yhtyeen kappale vuodelta 2012. Sen ovat sanoittaneet ja säveltäneet yhtyeen jäsenet eli Behnam Lotfi, Gábor Pál, Csaba Walkó ja Attila Sándor. Sound of Our Hearts edusti Unkaria vuoden 2012 Eurovision laulukilpailussa Bakussa.


title: Sound of Our Hearts

text: Euroviisuissa Sound of Our Hearts pääsi finaaliin oltuaan ensimmäisen semifinaalin kymmenes 52 pisteellä. Finaalissa Compact Disco sijoittui kappaleellaan sijalle 24 saavutettuaan vain 19 pistettä.


title: Joe Russo

text: Joe Russo voi tarkoittaa ainakin seuraavia henkilöitä:


Turkin alle 20-vuotiaiden jääkiekkomaajoukkue edustaa Turkkia jääkiekon nuorten maailmanmestaruuskilpailuissa.


Saint Vincent ja Grenadiinien jalkapallomaajoukkue edustaa Saint Vincent ja Grenadiinejä kansainvälisissä jalkapallon maajoukkuekilpailuissa. Joukkuetta hallinnoi Saint Vincent ja Grenadiinien jalkapalloliitto, joka on perustettu vuonna 1979. Nykyinen päävalmentaja on Cornelius Huggins.


title: Saint Vincent ja Grenadiinien jalkapallomaajoukkue

text: Joukkue pelasi ensimmäisen maaottelunsa vuonna 1963 Barbadosta vastaan. Tuo peli päättyi 1-1. Kansainväliseen jalkapalloliittoon FIFA:an maa liittyi vuonna 1988. Maajoukkueen suurin voitto on vuodelta 1995, kun se voitti Montserratin jalkapallomaajoukkueen 11-0 Montserratista. Suurin tappio tuli vuonna 1992, kun Saint Vincent ja Grenadiinit hävisi Meksikon jalkapallomaajoukkueelle niin ikään lukemin 0-11.


text: Saint Vincent ja Grenadiinit on kerran osallistunut CONCACAF Gold Cupiin, vuonna 1996. Tuolloin joukkue jäi ensimmäiselle kierrokselle. MM-kilpailuihin joukkue on karsinut CONCACAF:in lohkossa vuoden 1994 kisoista lähtien joka kerta, mutta kertaakaan se ei ole selviytynyt itse kisoihin.


text: Kaikkien aikojen eniten maaotteluita saavuttanut saintvincentiläinen jalkapalloilija on Melvin Andrews, joka pelasi 160 maaottelua. Maalitilastoa johtaa Shandel Samuel 33 maalilla.


Uuden-Seelannin alle 20-vuotiaiden jääkiekkomaajoukkue edustaa Uutta-Seelantia jääkiekon nuorten maailmanmestaruuskilpailuissa.


title: Budapest Aircraft Service

text: Budapest Aircraft Service tai BASe Airlines on unkarilainen lentoyhtiö. Yritys on perustettu vuonna 1991. BASe Airlines on hankkinut ensimmäisen Embraer 120 Brasilia turboprop matkustajalentokoneen vuonna 2005 ja kaksi konetta vuonna 2008.


title: Budapest Aircraft Service

text: Suomessa yhtiö lensi Savonlinnan ja Helsingin välisiä lentoja 30-paikkaisella Embraer 120 EMB -lentokoneella helmikuusta 2015 helmikuuhun 2018.


title: Beaulieu-sous-Parthenay

text: Beaulieu-sous-Parthenay on Ranskan kunta Deux-Sèvresin departementissa Poitou-Charentesin hallintoalueella. 26,7 neliökilometrin laajuisessa kunnassa oli vuoden 2012 väestönlaskennassa 670 asukasta. Enimmillään 1900-luvun alkuvuosina kunnassa oli noin tuhat asukasta.


title: Beaulieu-sous-Parthenay

text: Kunta sijaitsee keskellä Deux-Sèvresin departementtia Parthenaysta Saint-Maixent-l'Écoleen johtavan vanhan tien varrella.


title: Ray Guy

text: Ray Guy (synt. 22. joulukuuta 1949, Swainsboro, Georgia) on yhdysvaltalainen uransa päättänyt amerikkalaisen jalkapallon pelaaja. Pelipaikaltaan Guy oli lentopotkun potkaisija. Häntä pidetään NFL-liigan historian parhaimpana lentopotkun potkaisijana. Guy pelasi liigassa 14 kautta vuosina 1973–1986. Hänet valittiin Pro Football Hall of Fameen vuonna 2014 ensimmäinen lentopotkun potkaisijana.


title: Ray Guy

text: Urheilullinen Guy varattiin baseballin MLB-sarjaan hänen ollessaan vielä lukiossa. Hän päätti kuitenkin jatkaa amerikkalaisen jalkapallon pelaamista ja pelasi yliopistouransa Etelä-Mississippin yliopistossa, jossa hän pelasi lentopotkun potkaisijan lisäksi tavallisena potkaisijana sekä takapuolustajana. Kolme yliopistokauden aikana Guy otti 18 syötönkatkoa.


title: Ray Guy

text: Oakland Raiders varasi Guyn NFL:n varaustilaisuuden ensimmäisellä kierroksella vuonna 1973. Hän oli NFL:n historian ensimmäinen lentopotkun potkaisija joka varattiin ensimmäisellä kierroksella. Guy edusti koko pelaajauransa Raidersia. Lentopotkujen lisäksi hän antoi joukkueen aloituspotkut sekä toimi hätätilanteessa pelinrakentajana. Guy lopetti ammatilaisuransa vuonna 1986. 14 kauden aikana hän voitti kolme kertaa Super Bowlin, hänet valittiin seitsemän kertaa Pro Bowliin ja kuusi kertaa konferenssin tähdistöjoukkueeseen.


title: Beauvoir-sur-Niort

text: Beauvoir-sur-Niort on Ranskan kunta Deux-Sèvresin departementissa Poitou-Charentesin hallintoalueella. 23,5 neliökilometrin laajuisessa kunnassa oli vuoden 2012 väestönlaskennassa 1 766 asukasta.


title: Beauvoir-sur-Niort

text: Kunta muodostettiin vuonna 1973 liittämällä yhteen Le Cormenier ja La Revêtizon. Se kuuluu Niortin kaupungin ympärille syntyneeseen 45 kunnan muodostamaan taajamakuntaan "Communauté d’agglomération du Niortais" (CAN).


title: Béceleuf

text: Béceleuf on Ranskan kunta Deux-Sèvresin departementissa Poitou-Charentesin hallintoalueella. 19 neliökilometrin laajuisessa kunnassa oli vuoden 2012 väestönlaskennassa 734 asukasta.


title: Bessines (Deux-Sèvres)

text: Bessines on Ranskan kunta Deux-Sèvresin departementissa Poitou-Charentesin hallintoalueella. 11,4 neliökilometrin laajuisessa kunnassa oli vuoden 2012 väestönlaskennassa 1 608 asukasta. Kunnan asukasluku on yli kolminkertaistunut 1960-luvun alun noin 500 hengestä. Se kuuluu Niortin kaupungin ympärille syntyneeseen 45 kunnan muodostamaan taajamakuntaan "Communauté d’agglomération du Niortais" (CAN).


title: Boismé

text: Boismé on Ranskan kunta Deux-Sèvresin departementissa Poitou-Charentesin hallintoalueella. 38 neliökilometrin laajuisessa kunnassa oli vuoden 2012 väestönlaskennassa 1 171 asukasta.


title: Bouillé-Loretz

text: Bouillé-Loretz on Ranskan kunta Deux-Sèvresin departementissa Poitou-Charentesin hallintoalueella. 26,7 neliökilometrin laajuisessa kunnassa oli vuoden 2012 väestönlaskennassa 1 067 asukasta.


title: Rolf Greger Strøm

text: Rolf Greger Strøm (17. toukokuuta 1940 Oslo – 4. elokuuta 1994 Larvik) oli norjalainen ohjaskelkkailija.


title: Rolf Greger Strøm

text: Strøm osallistui olympialaisiin kahdesti, vuosina 1964 (4. sija) ja 1968 (19. sija) yksikkössa.


title: Rolf Greger Strøm

text: Strøm on viisinkertainen Norjan-mestari yksikkössä (1959, 1964, 1967, 1968 ja 1975). Hän edusti klubi Akeforeninge i Oslo.


title: Rolf Greger Strøm

text: Hänen veljensä Christian Strøm osallistui olympialaisiin vuosina 1972 ja 1976 ohjaskelkkailussa.


title: Arne Runeberg

text: Sven Arne Runeberg (7. huhtikuuta 1912 Helsinki – 15. marraskuuta 1979 Helsinki) oli suomalainen antropologi ja kielitieteilijä, joka kuului Runebergin sivistyssukuun. Hänet tunnettiin kansainvälisesti magian, noituuden ja sosiolingvistiikan tutkijana.


title: Arne Runeberg

text: Arne Runebergin vanhemmat olivat Nino Runeberg ja Mimmi o.s. Wecksell. Runeberg tuli ylioppilaaksi Grankulla samskolasta 1931 ja suoritti Helsingin yliopistossa filosofian kandidaatin tutkinnon vuonna 1939. Sota keskeytti hänen jatko-opintonsa, mutta hän väitteli ensimmäisenä tohtoriksi yliopiston uudessa valtiotieteellisessä tiedekunnassa vuonna 1947. Hänen oppi-isiinsä kuuluivat Edvard Westermarckin oppilaat Gunnar Landtman ja Rafael Karsten.


title: Arne Runeberg

text: Tohtorintutkintonsa jälkeen Arne Runeberg teki monipuolisen työuran. Hän opetti muun muassa Tanskassa Krogerupin korkeakoulussa (1946–1947) sekä Suomessa Yhteiskunnallisessa korkeakoulussa (1948–1949). Helsingin yliopiston dosentiksi hänet nimitettiin vuonna 1956. Hän työskenteli myös assistenttina London School of Economicsissa (1961) ja Ruotsissa Tukholman yliopistossa (1962–1964) sekä Uumajan sosiaalikorkeakoulussa (1964–1971). Ura huipentui kotimaiseen professuuriin vuonna 1971: hänestä tuli sosiaaliantropologian apulaisprofessori Helsingin yliopistoon.


title: Arne Runeberg

text: Runebergiä on luonnehdittu perusluonteeltaan humanistiksi. Hänen tutkimuskohteitaan olivat kieli ja uskonto. Hän edusti niin kutsuttua evoluutioantropologista tutkimusotetta (väitöskirja "Witches, Demons and Fertility Magic"). Hänen pääteoksensa on "Jesu korsfästelse i religionshistorisk belysning" vuodelta 1952. Tutkimuksessaan Runeberg liittää Jeesuksen rituaalikuninkuuden jatkumoon. Runeberg julkaisi myös merkittävän tutkimuksen kaksikielisyydestä: "Some Observations on Linguistic Patterns in a Bilingual Society" (1951–1954). Lisäksi hän laati suomen kielen oppikirjoja ruotsinkielisten oppijoiden tarpeisiin.


title: Arne Runeberg

text: Runeberg kuului Suomen Antropologisen Seuran perustajajäseniin.


title: Arne Runeberg

text: Arne Runebergin puoliso oli Margareta Agnes Gulbe (ent. Wallman), ja heille syntyi kolme lasta.


title: Kalmbergin kartasto

text: Kalmbergin kartasto on venäläisten sotilastopografien vuosina 1855–1856 eversti Gustav Adolf Kalmbergin johdolla laatima kartta Etelä- ja Länsi-Suomesta. Venäläisen yliesikunnan tarkoituksena oli kartoittaa Suomesta ne alueet, jotka ovat seudun puolustamisen kannalta oleelliset.


title: Kalmbergin kartasto

text: Kartasto koottiin 86 karttalehdestä, joiden koko oli 56 × 48 senttimetriä. Karttalehtien mittakaava oli 1:100 000. Kartasto kattaa Suomen rannikon kiertäen Pohjanlahtea Oulun korkeudelta Turkuun ja sieltä Suomenlahtea itään Kivennavan ja Raudun pitäjiin saakka. Pohjanlahden korkeudella karttalehtiä on vain 1–3 sisämaahan päin. Etelä-Suomen kartoitustyö ulottui korkeudelle, jossa olivat Pori, Tampere ja Mäntyharju.


title: Kalmbergin kartasto

text: Kartaston pohjatietoina käytettiin jo 1840-luvulla laadittuja sotilaskarttoja, pitäjänkarttoja ja kihlakunnankarttoja. Voidaan sanoa, että pitäjänkartat olivat tarkempia ja niissä esitettiin enemmän kohteita ja asioita. Pitäjänkartat perustuivat edelleen maanmittaustoimitusten karttoihin kuten isonjaon karttoihin, ja siksi maastotieto Kalmbergin kartoissa on moneen kertaan kopioituna epätarkkaa ja heikkolaatuista, ja suuri osa karttojen tiedosta samasta syystä myös edustaa varhaisempaa ajankohtaa kuin kartan tekoajankohta, käytännössä useimmiten isonjaon ajankohtaa.


title: Kalmbergin kartasto

text:
Karttoja painettiin kahta eri versiota. Yhdessä painoksessa kartan pohjaväri oli metsien osalta vihreä. Pellot jätettiin valkoisiksi, suot viivoitettiin heikosti ja väritettiin laikuttaen ja järvet viivoitettiin vahvemmin. Asutuksesta merkittiin kartanot, talot ja torpat sekä erityiset rakennelmat kuten myllyt tai majakat. Pitäjän- ja lääninrajat merkittiin erikseen. Eri tietyyppien ja vesistöjen reittien laatu eroteltiin erilaisin viivoin.
Toisessa painoksessa metsien pohjaväri oli ruskea, mutta pellot, niityt, järvet ja rajat väritettiin käsin. Kartoissa ei esitetty korkeussuhteita tai vedenjakajia.


title: Kalmbergin kartasto

text: Kansalliskirjastolla on alkuperäisiä karttakirjoja ja se ilmoittaa Doria-sivuillansa luopuneensa kaikista karttasarjan digitaalikopioiden tekijäinoikeuksista ja julkaisee ne ilman tekijäinoikeuksia (CC 0).


title: Kaukasia 30 päivässä

text: Kaukasia 30 päivässä on tammikuun 7. päivänä 2015 alkanut kymmenosainen kulttuuriohjelmasarja, jossa seurataan Ville Haapasalon tutustumismatkaa Kaukasian seudulle. Sarja kuvattiin kesän ja syksyn 2014 aikana.


title: Kaukasia 30 päivässä

text: Ohjelmasarjassa tutustutaan Venäjän federaation hallitsemiin Pohjois-Kaukasuksen alueisiin ja tasavaltoihin sekä Georgiaan, Armeniaan ja Azerbaidžaniin.


title: Kaukasia 30 päivässä

text: Sarjan ensimmäinen jakso esitettiin tammikuun 7. päivänä 2015 kello 21.00–21.45 Yle Teema -kanavalla. Ohjelmasarjan jaksot uusitaan ensiesityksen jälkeen kahdesti samalla viikolla. Sarjan kaikki jaksot ovat katseltavissa Yle Areenassa huhtikuun 12. päivään 2015 saakka.


title: Kaukasia 30 päivässä

text: Ville Haapasalo liikkuu kuvausryhmineen jakson eri osissa erityisesti seuraavilla alueilla ja paikkakunnilla.


title: Kiinteä valuuttakurssi

text: Kiinteä valuuttakurssi (ruotsiksi: "fast växelkurs", englanniksi: "Fixed exchange-rate system") on valuuttajärjestelmään liittyvä käsite, joka tarkoittaa valtion valuutan kytkemistä esim. toisen valuutan, valuuttaryhmän tai kullan yhteyteen. Jos referenssinä käytetyn määreen arvo muuttuu muuttuu myös kiinteä valuuttakurssi samassa suhteessa. Vastakohtana kiinteälle valuuttakurssille on kelluva valuuttakurssi


title: Kiinteä valuuttakurssi

text: Jonkin valuutan kiinteä valuuttakurssi luodaan poliittisella päätöksellä. Eri valuuttoja on perinteisesti kytketty USA:n dollariin, Britannian puntaan tai Saksan markkaan, niiden edustaman vahvan taloustilanteen vuoksi. Viime aikoina on myös valuuttoja alettu kytkemään Euroon.


title: Kiinteä valuuttakurssi

text: Kiinteällä valuuttakurssilla on sekä hyviä että huonoja vaikutuksia riippuen kustakin taloustilanteesta.


title: Kiinteä valuuttakurssi

text: Jotta kiinteää valuuttakurssia voidaan ylläpitää, tarvitsee maa suuren valuuttavarannon sillä maa joutuu kiinteän kurssin aikana jatkuvasti ostamaan ja myymään valuuttaansa. Suuret valuuttareservit tarkoittavat suurta määrää liikkeelle laskettua rahaa, joka voi johtaa kohonneisiin hintoihin ja inflaatioon, Näin voi käydä esimerkiksi kiinteän valuutan maassa olevan korkean koron aikaan, jolloin maan keskuspankki joutuu ostamaan paljon ulkomaanvaluuttaa estääkseen kotimaanvaluutan arvonnousua. Jos korot ovat matalalla alkaa valuuttapako, joka johtaa keskuspankin valuuttavarannon pienenemiseen.


title: Kiinteä valuuttakurssi

text: Jos kurssia pidetään keinotekoisesti alhaalla, voi se johtaa ulkomaankaupassa parempaan kilpailukykyyn. Myös kotimaassa saattaa kansakunnan elintaso nousta.


title: Kiinteä valuuttakurssi

text: Investoinnista ja kaupasta kiinteän valuuttakurssin maan kanssa tulee ennakoitavampaa ja helpompaa. Se sopii maille, joiden taloudesta ulkomaankaupalla on suuri osuus.


title: Kiinteä valuuttakurssi

text: Suomessa kiinteän valuutan politiikkaa on harjoitettu mm. 1990-luvulla, jolloin se sai lempinimen "vahvan markan politiikka" (tai "kovan markan politiikka"). Tuolloin Suomen markka kytkettiin Saksan markkaan ja myöhemmin Ecu:un. Kytkentö ei toiminut odotetulla tavalla ja sen sanottiin johtaneen Suomen 1990-luvun alun talouslamaan.


title: Fred Runeberg

text: Fred Runeberg (15. heinäkuuta 1909 Helsinki – 16. tammikuuta 1976 Helsinki) oli suomalainen valokuvaaja. Hän oli Nino Runebergin poika, Heidi Parlandin ja Arne Runebergin veli sekä Kristian Runebergin isä.


title: Fred Runeberg

text: Fred Runeberg kävi seitsemän vuotta kansakoulua ja teki useita opintomatkoja ulkomaille. Hän piti vuodesta 1930 valokuvausateljeeta Helsingissä, ja vuodesta 1965 hän toimi valokuvauksen opettajana Taideteollisessa oppilaitoksessa. Aluksi hän työskenteli muotokuvaajana mutta siirtyi lehdistö- ja mainoskuvaajaksi. Runeberg otti vuonna 1937 valokuvat, joita käytettiin Pariisin maailmannäyttelyn Suomen-paviljongissa; paviljonki sai näyttelyssä kultamitalin.


title: Fred Runeberg

text: Runeberg oli Suomen Valokuvaajain Liiton Helsingin-osaston pitkäaikainen puheenjohtaja. Hän julkaisi valokuvateokset "Suomalaisia koteja – Hem i Finland" (1949), "Löysimme ratkaisun" (1950) ja "Helsinki – Helsingfors" (1950).


title: Le Bourdet

text: Le Bourdet on Ranskan kunta Deux-Sèvresin departementissa Poitou-Charentesin hallintoalueella. 8,3 neliökilometrin laajuisessa kunnassa oli vuoden 2012 väestönlaskennassa 558 asukasta.


title: Le Bourdet

text: Le Bourdet kuuluu Niortin kaupungin ympärille muodostuneeseen kaupunkikeskittymään.


Bulgarian alle 20-vuotiaiden jääkiekkomaajoukkue edustaa Bulgariaa jääkiekon nuorten maailmanmestaruuskilpailuissa. Joukkue ei ole koskaan pelannut pääsarjassa.


title: Larry Ferguson

text: Larry Ferguson (s. 1940) on amerikkalainen ohjaaja sekä käsikirjoittaja. Hän on tunnettu elokuvista Highlander – kuolematon (1986), Punaisen lokakuun metsästys (1990) ja Alien³ (1992).1. Larry Ferguson Filmography , The New York Times (englanniksi)


title: Boussais

text: Boussais on Ranskan kunta Deux-Sèvresin departementissa Poitou-Charentesin hallintoalueella. Noin 20 neliökilometrin laajuisessa kunnassa oli vuoden 2012 väestönlaskennassa 436 asukasta.


title: Boussais

text: Boussais’n naapurikuntia ovat pohjoisessa Glénay, koillisessa Airvault, kaakossa Tessonnière, etelässä Maisontiers, lounaassa Chiché ja lännessä Faye-l'Abbesse. Parthenayn kaupunkiin on matkaa 18 kilometriä.


title: FS Ouragan (L9021)

text: Ouragan (runkonumero L9021) oli Ranskan laivaston 1965 palvelukseen otettu Ouragan-luokan maihinnousutukialus ().


title: FS Ouragan (L9021)

text: Alus tilattiin Brestin laivastontelakalta. Sen köli laskettiin kesäkuussa 1962 ja alus laskettiin vesille 9. marraskuuta 1963. Alus otettiin palvelukseen kesäkuussa 1965.


title: FS Ouragan (L9021)

text: Alus poistettiin palveluksesta tammikuussa 2007.


title: Unto Ojonen

text: Unto Ojonen () oli suomalainen arkkitehti. Hän vaikutti erityisesti Lahden kaupunkikuvaan. Ojonen oli tuottelias arkkitehti, jonka ura kesti noin neljä vuosikymmentä. Hänen päätuotantonsa on 1950- ja 1960-luvuilta.


title: Unto Ojonen

text: Unto Ojonen oli vanhempiensa ainoa lapsi. Hänen syntyessään perhe asui Lahdessa Aleksanterinkadun ja Kauppakadun kulmassa sijainneessa puutalossa, jonka omisti Ojosen äidin isä. He kuitenkin muuttivat pian Lahdesta Helsinkiin ja myöhemmin Tampereelle ja Viipuriin. Perhe palasi kuitenkin Lahteen, jossa Unto Ojonen ehti aloittaa kansakoulun ennen kuin Ojoset jälleen muuttivat Tampereelle. Siellä noin kymmenvuotias Ojonen näki sisällissodan tapahtumia.


title: Unto Ojonen

text: Perhe kuitenkin palasi asumaan Lahteen, koska Ojosen äiti sai töitä puhelinkeskuksesta.


Etelä-Korean alle 20-vuotiaiden jääkiekkomaajoukkue edustaa Etelä-Koreaa jääkiekon nuorten maailmanmestaruuskilpailuissa.


title: Bressuire

text: Bressuire on Ranskan kunta Deux-Sèvresin departementissa Poitou-Charentesin hallintoalueella. 180 neliökilometrin laajuisessa kunnassa oli vuoden 2012 väestönlaskennassa noin 19 000 asukasta.


title: Bressuire

text: Bressuiren kaupunki sijaitsee Route nationale 149:n eli E62-tien varrella. Noin tunnin ajomatkan päässä ovat Nantes, Poitiers ja Angers. Kaupungin läpi kulkee Sables-d’Olonnen ja Toursin välinen rautatie.


title: Bretignolles

text: Bretignolles on Ranskan kunta Deux-Sèvresin departementissa Poitou-Charentesin hallintoalueella. 13 neliökilometrin laajuisessa kunnassa oli vuoden 2012 väestönlaskennassa 645 asukasta.


title: Brion-près-Thouet

text: Brion-près-Thouet on Ranskan kunta Deux-Sèvresin departementissa Poitou-Charentesin hallintoalueella. 8 neliökilometrin laajuisessa kunnassa oli vuoden 2012 väestönlaskennassa 769 asukasta.


title: Brion-près-Thouet

text: Kunta sijaitsee 7 kilometrin päässä Thouarsista ja Montreuil-Bellaystä, 20 km Saumuristä ja 50 km:n päässä Angers’n kaupungista.


title: Sun Goes Down

text: Sun Goes Down on saksalaisen DJ-tuottaja Robin Schulzin kappale, jolla myös vierailee brittiläinen laulaja-lauluntekijä Jasmine Thompson. Kappale julkaistiin Saksassa digitaalisesti ladattavana 24. lokakuuta 2014. Kappale on päässyt viiden parhaan joukkoon neljän eri valtion singlelistoilla.


title: Kimmo Mikander

text: Kimmo Mikander (s. 11. syyskuuta 1971 Kerimäki) on ollut Kevan varatoimitusjohtaja maaliskuusta 2015. Aikaisemmin hän oli Mikkelin kaupunginjohtaja vuodesta 2007. Mikkelin kaupunginvaltuuston valitessa kaupunginjohtajaa hän voitti Arto Lepistön äänin 47–33. Aiemmin hän työskenteli kaupunginlakimiehenä. Joulukuussa 2014 hänet valittiin Kevan varatoimitusjohtajaksi yksimielisesti. Aiemmin vuonna 2014 hän haki Jyväskylän kaupunginjohtajaksi, mutta hävisi Timo Koivistolle äänin 47–20.


title: Kimmo Mikander

text: Mikander on oikeustieteen kandidaatti, kauppatieteiden maisteri ja maanmittausinsinööri. Hänellä on myös varatuomarin ja ekonomin arvot. Hänen puolueensa on kokoomus. Ennen muuttoaan Mikkeliin hän toimi Hirvensalmen kunnanvaltuuston ja -hallituksen jäsenenä.


title: Brioux-sur-Boutonne

text: Brioux-sur-Boutonne on Ranskan kunta Deux-Sèvresin departementissa Poitou-Charentesin hallintoalueella. 15,5 neliökilometrin laajuisessa kunnassa oli vuoden 2012 väestönlaskennassa 1 517 asukasta.


title: Brioux-sur-Boutonne

text: Kylän keskustassa on suuri torikenttä. Vuonna 2011 kunnantalon ja kirkon välistä löytyi suuri hautausmaa merovingien ajalta.


title: Teora (Italia)

text: Teora on kunta Italiassa Campanian alueella Avellinon maakunnassa.


title: Teora (Italia)

text: Teora oli yksi pahiten vuonna 1980 Irpinian maanjäristyksestä kärsineitä kuntia. Kunnassa menehtyi järistyksessä 137 henkilöä.


title: Brûlain

text: Brûlain on Ranskan kunta Deux-Sèvresin departementissa Poitou-Charentesin hallintoalueella. Noin 25 neliökilometrin laajuisessa kunnassa oli vuoden 2012 väestönlaskennassa 702 asukasta.


title: Brûlain

text: Lähin suuri kaupunki on Niort 18 kilometriä luoteeseen. Brûlain kuuluu Niortin ympärille syntyneeseen 45 kunnan muodostamaan taajamakuntaan "Communauté d’agglomération du Niortais" (CAN).


title: Bye Bye Bye

text: Bye Bye Bye on yhdysvaltalaisen poikabändi ’N Syncin kappale heidän toiselta, No Strings Attached-studioalbumilta. Sen julkaisi Jive Records albumin ensimmäisenä singlenä 11. tammikuuta 2000. Se on ensimmäinen kappale albumilla. Kappaleen sanoittivat ja tuottivat Kristian Lundin ja Jake Schulze, vastaavan tuottajan ollessa Andreas Carlson. Kappaleen sanat kertovat romanttisen parisuhteen loppumisesta; sen on kerrottu olevan myös viittaus bändin eroon manageri Lou Pearlmanistä sekä levy-yhtiö RCA Recordsista. Kappale oli mukana myös Yhdysvaltain "Now!"-sarjan vuonna 2001 julkaistussa osassa Now That's What I Call Music! 6.


title: Bye Bye Bye

text: "Bye Bye Bye" oli kaupallinen menestys, saavuttaen Yhdysvaltain Billboard Hot 100-listan neljännen sijan sekä sijoituksen kymmenen parhaan joukossa lähes jokaisella saavutamallaan listalla. Kappale sai ehdokkuuden vuoden 2001 Grammy-palkintogaalassa kategoriassa "Vuoden levytys", mutta hävisi U2:n kappaleelle "Beautiful Day".


title: Le Busseau

text: Le Busseau on Ranskan kunta Deux-Sèvresin departementissa Poitou-Charentesin hallintoalueella. 28 neliökilometrin laajuisessa kunnassa oli vuoden 2012 väestönlaskennassa 768 asukasta. Enimmillään Le Busseaussa on asunut noin 1 800 ihmistä 1900-luvun alussa.


title: Timo Rusanen

text: Timo Rusanen on Saarijärven kaupunginjohtaja. Aiemmin hän on toiminut Korpilahden kunnanjohtajana ja Jyväskylän kehitysjohtajana. Hän on koulutukseltaan yhteiskuntatieteiden maisteri.


title: Celles-sur-Belle

text: Celles-sur-Belle on Ranskan kunta Deux-Sèvresin departementissa Poitou-Charentesin hallintoalueella. 37 neliökilometrin laajuisessa kunnassa oli vuoden 2012 väestönlaskennassa 3 736 asukasta. Vuonna 2009 kunta meni asukasluvussa ohi läheisestä Mellen kunnasta. Celles-sur-Belle sijaitsee Mellen ja Niortin kaupungin välissä.


title: Pompeii (kappale)

text: Pompeii on brittiläisen Bastille-rock-yhtyeen kappale, joka julkaistiin "Bad Blood" -studioalbumin neljäntenä singlenä 11. tammikuuta 2013. Se saavutti Britannian singlelistan toisen, Australian ARIA Chartsin neljännen sekä Yhdysvaltain Billboard Hot 100 -listan viidennen ja Alternative Songs -listan ensimmäisen sijan. Official Charts Companyn tietojen mukaan se on Britannian kaikkien aikojen ladatuin kappale.


title: Pompeii (kappale)

text: Kappaleen sanoitus kertoo antiikin ajan Pompejin kaupungista, joka tuhoutui Vesuviuksen purkautuessa vuonna 79. Kappale oli ehdolla Brit Awardsissa vuoden brittiläisen singlen kategoriassa.


title: Juri Peršin

text: Juri Aleksejevitš Peršin (, s. 17. joulukuuta 1958 Balahta, Krasnojarskin alue, Neuvostoliitto) on venäläinen tukimiehenä pelannut jääpalloilija, joka edusti Krasnojarskin Jeniseitä Venäjällä, Narukerää Suomessa ja Nässjö IF:ää Ruotsissa.


title: Juri Peršin

text: Peršinin vanhempi veli Aleksandr Peršin oli myös huippujääpalloilija ja pelasi samaan aikaan Suomessa Narukerän joukkueessa.


title: Juri Peršin

text: Seurajoukkueissa


title: Juri Peršin

text: Maajoukkueessa


title: Juri Peršin

text: Henkilökohtaiset saavutukset


title: Cerizay

text: Cerizay on Ranskan kunta Deux-Sèvresin departementissa Poitou-Charentesin hallintoalueella. 18,5 neliökilometrin laajuisessa kunnassa oli vuoden 2012 väestönlaskennassa 4 734 asukasta.


title: Cerizay

text: Heuliez-autonkorinrakentajalla on tehdas Cerizayn liepeillä. Heuliez tunnetaan monien erikoismallien rakentajana Ranskan autoteollisuudelle. Viime vuosina se on tehnyt kokoontaittuvia kattoja Peugeot 206 CC- ja Opel Tigra -avomalleille. Vuosina 2011–2013 tehdas valmisti Saksassa suunniteltua Mia-sähköautoa 10 000 kappaletta vuodessa.


title: Timanfaya

text: Timanfayan kansallispuisto on kansallispuisto Lanzaroten saaren lounaisosassa, puoliksi Tinajon ja puoliksi Yaizan kunnassa. Maisemaa hallitsevat laavakivilohkareet, ja vihreää kasvillisuutta on niukalti.


title: Timanfaya

text: Timanfaya on perustettu vuonna 1974. Sen pinta-ala on 5107 hehtaaria. Timanfayassa vierailee vuosittain noin 1,5 miljoonaa matkailijaa.


title: Timanfaya

text: Timanfayan alue on syntynyt tulivuoren purkauksista. Ensimmäinen, pitempi purkausjakso kesti kuusi vuotta (1730–1736). Jälkimmäinen purkaus tapahtui vuonna 1824.


title: Timanfaya

text: Vuoden 1824 purkauksessa syntyi kolme uutta tulivuoren huippua: Tao, Tingüatón ja El Chinero.


title: Timanfaya

text: Alueen karuudesta huolimatta siellä on tavattu noin 200 eläinlajia, joista noin puolet on selkärangattomia. Puiston alueella pesii kaksikymmentä lintulajia. Merilinnut kuten madeirankeiju ja keltanokkaliitäjän alalaji borealis ovat löytäneet puiston rannoilta rauhallisen pesimäpaikan. Puistossa tavataan myös kääpiöliitäjiä ja tyrskyliitäjiä, mutta niiden lukumäärä on pienempi kuin kahden ensinmainitun lajin. Nisäkäslajeja on kuusi: välimerensiili, kotoperäinen päästäislaji ja neljä jyrsijää.


title: Timanfaya

text: Timanfayan alueella on opastuskeskus, jonne pääsee ilmaiseksi. Näyttelyssä esitellään tulivuoren syntyä ja Lanzaroten luontoa.


title: Timanfaya

text: Alueella on myös maksullinen keskus Montañas de Fuego, jossa on kansallispuiston ainoa ravintola.


Kroatian alle 20-vuotiaiden jääkiekkomaajoukkue edustaa Kroatiaa jääkiekon nuorten maailmanmestaruuskilpailuissa.


title: Cersay

text: Cersay on Ranskan kunta Deux-Sèvresin departementissa Poitou-Charentesin hallintoalueella. 37 neliökilometrin laajuisessa kunnassa oli vuoden 2012 väestönlaskennassa noin tuhat asukasta.


title: Cersay

text: Cersay sijaitsee Deux-Sèvresin departementin pohjoisosassa. Thouarsiin on matkaa 15 kilometriä, Bressuireen 30 ja Saumuriin 35 kilometriä. Lähin iso kaupunki on Angers 60 kilometrin päässä.


title: Champdeniers-Saint-Denis

text: Champdeniers-Saint-Denis (Poitoun murteella "Chandna") on Ranskan kunta Deux-Sèvresin departementissa Poitou-Charentesin hallintoalueella. 22 neliökilometrin laajuisessa kunnassa oli vuoden 2012 väestönlaskennassa 1 673 asukasta.


title: Champdeniers-Saint-Denis

text: Kunta sijaitsee teiden 745 ja 748 risteyksessä, ja teiden päätepisteet ovat pohjoisessa Bressuire, etelässä Niort lännessä Fontenay-le-Comte ja kaakossa Saint-Maixent-l’École.


title: Come & Get It

text: Come & Get It on yhdysvaltalaislaulaja Selena Gomezin kappale hänen ensimmäiseltä sooloalbumiltaan "Stars Dance". Kappaleen sanoittivat Ester Dean, M.S. Eriksen, sekä T.E. Hermansen, ja sen tuotti StarGate. Kappaleen lauluosion tuotti Dreamlab. "Come & Get It" julkaistiin virallisena singlenä 6. huhtikuuta 2013, sen jälkeen kun Gomez oli ensiesittänyt sen Ryan Seacrestin aamuradioshowssa. Gomez kielsi huhut, joiden mukaan kappale kertoisi Justin Bieberistä. "Come & Get It" sisältää tyylinvaihdoksen Gomezin aiemmista julkaisuista sekä elementtejä electropopista ja intialaisesta musiikista.


title: Come & Get It

text: "Come & Get It" sai pääosin positiivisen vastaanoton musiikkikriitikoilta. Kappaletta kehuttiin sen tablabiitistä, sen Bollywood-teemasta ja sanallisesta sisällöstä. Kappale menestyi myös kaupallisesti erinomaisesti, saavuttaen sijoituksen Yhdysvaltain Billboard Hot 100 -listan kymmenen parhaan joukossa. Se saavutti myös Pop Songs -listan toisen sijan radio airplaysoittojen ansiosta. Kappaleesta tuli Selena Gomezin ensimmäisen Billboard Hot 100 -listan kymmenen parhaan joukkoon yltänyt single. Kappaleella oli menestystä myös Kanadassa, jossa se saavutti Canadian Hot 100 -listan kymmenen parhaan joukon. Uudessa-Seelannissa kappale pääsi singlelistalla kahdenkymmenen parhaan joukkoon. "Come & Get It" julkaistiin Isossa-Britanniassa digitaalisesti ladattavana 14. heinäkuuta. Se saavutti Britannian singlelistan kahdeksannen sijan julkaisuviikollaan.


title: Come & Get It

text: Kappaleeseen liittyvä musiikkivideo esitettiin ensimmäisen kerran MTV:llä 7. toukokuuta 2013. Video, kuten myös kappale, sisältää intialaisia vaikutteita, ja Gomez esiintyy siinä lukuisissa erilaisissa asuissa. Video sai pääosin positiivisen vastaanoton. Gomez on esittänyt kappaleen monissa tapahtumissa, ensimmäisen kerran vuoden 2013 MTV Movie Awardsissa sekä myöhemmin vuoden 2013 Billboard Music Awardsissa. Esitykset aiheuttivat kiistaa, johtuen en siitä, että Gomezilla oli bindi eri live-esitysten aikana. Gomez esitti kappaleen myös Stars Dance Tourilla.


title: Chanteloup (Deux-Sèvres)

text: Chanteloup on Ranskan kunta Deux-Sèvresin departementissa Poitou-Charentesin hallintoalueella. 21 neliökilometrin laajuisessa kunnassa oli vuoden 2012 väestönlaskennassa tuhatkunta asukasta.


title: Chanteloup (Deux-Sèvres)

text: Kunta sijaitsee departementin luoteisosassa Bressuiren ja Moncoutantin välisen tien varrella. Kunnan korkein kohta on 221 metriä merenpinnasta.


title: Chanteloup (Deux-Sèvres)

text: Chanteloup’ssa sijaitsee 1600-luvulla rakennettu Etrien linna.


title: Suomen euroviisukarsinta 1966

text: Suomen euroviisukarsinta 1966 oli kilpailu, jossa valittiin Suomen edustaja vuoden 1966 Eurovision laulukilpailuun. Kilpailu järjestettiin jälleen avoimena sävellyskilpailuna, johon saatiin 200 ehdokasta. Edellisvuonna karsinnan tuloksissa sekaannusta aiheuttanut Pohjola-raati jätettiin pois ja erona edellisvuoteen kappaleita ei nyt soitettu radiossa etukäteen eivätkä postikorttiäänestäjät päässeet äänestämään karsinnan finalisteja. Yleisradio päätti karsinnan yhdeksän finalistia ja ne kuultiin ensimmäistä kertaa televisiossa Suomen karsintalähetyksessä.


title: Suomen euroviisukarsinta 1966

text: Kaikkien sekaannusten välttämiseksi Ylen tv-studiossa kuvattu finaali oli nauhoitettu etukäteen. Finaali lähetettiin lauantaina 22. tammikuuta ja lähetys TV-ohjelma 1:ssä alkoi kello 19.30. Finaalin tuloksesta päätti nyt yksin 12-jäseninen tuomaristo. Valinta oli kuitenkin kaksivaiheinen, sillä sääntöjen mukaan ensimmäisen kierroksen voittaja lähetettäisiin suoraan edustajaksi vain, jos se olisi saanut yli puolet äänistä. Pisteet jakautuivat kuitenkin niin tasaisesti kärkikolmikon kesken, että järjestettiin uusi äänestyskierros. Finaalin jälkeen syntyi pienehkö skandaali, koska Yleisradion viihdeorkesterin uutena kapellimestarina aloittaneen Ossi Runnen sävellys "Playboy" voitti karsinnan. Runne ei ollut kuitenkaan näissä karsinnoissa sorvin ääressä, vaan keikkailemassa orkestereineen muualla Suomessa, joten tässä karsinnassa kapellimestarina toimi vielä George de Godzinsky.


title: La Chapelle-Saint-Laurent

text: La Chapelle-Saint-Laurent on Ranskan kunta Deux-Sèvresin departementissa Poitou-Charentesin hallintoalueella. 29 neliökilometrin laajuisessa kunnassa oli vuoden 2012 väestönlaskennassa 1 900 asukasta.


title: Châtillon-sur-Thouet

text: Châtillon-sur-Thouet on Ranskan kunta Deux-Sèvresin departementissa Poitou-Charentesin hallintoalueella. 16,5 neliökilometrin laajuisessa kunnassa oli vuoden 2012 väestönlaskennassa 2 764 asukasta.


title: Chauray

text: Chauray on Ranskan kunta Deux-Sèvresin departementissa Poitou-Charentesin hallintoalueella. 14,5 neliökilometrin laajuisessa kunnassa oli vuoden 2012 väestönlaskennassa 6 483 asukasta.


title: Chauray

text: Chauray kuuluu Niortin kaupungin ympärille syntyneeseen 45 kunnan muodostamaan taajamakuntaan "Communauté d’agglomération du Niortais" (CAN). Kunnan asukasluku on kuusinkertaistunut 50 viime vuoden kuluessa tuhannesta yli kuuteen tuhanteen.


title: Teiksobaktiini

text: Teiksobaktiini on uusi antibiootti. Northeastern Universityn tutkijoiden tammikuussa 2015 julkaistun tiedon mukaan kehittämä antibiootti vaikuttaa antibioottiresistentteihin mikrobeihin. Se tehosi esimerkiksi MRSA:han, mutta sillä ei ollut haitallista vaikutusta nisäkkäiden kudoksille, eikä se näytä kehittävän resistenssiä. Ihmiskokeet ovat vuorossa seuraavaksi.


title: Teiksobaktiini

text: Teiksobaktiinin kemiallinen kaava on CHNO, moolimassa 1242,488 g/mol ja CAS-numero 1613225-53-8.


title: Châtillon

text: Châtillon voi tarkoittaa seuraavia:


title: Chef-Boutonne

text: Chef-Boutonne on Ranskan kunta Deux-Sèvresin departementissa Poitou-Charentesin hallintoalueella. 20 neliökilometrin laajuisessa kunnassa oli vuoden 2012 väestönlaskennassa 2 097 asukasta.


title: Chef-Boutonne

text: Chef-Boutonne sijaitsee departementin eteläosassa. Matkaa Poitiersiin on 80 kilometriä, La Rochelleen sata, Niortiin 40 ja Angoulêmeen 60 kilometriä. Kunta sijaitsee tasangolla noin 100 metrin korkeudella merenpinnasta. Boutonne-joki saa alkunsa kunnan alueelta.


title: Cherveux

text: Cherveux on Ranskan kunta Deux-Sèvresin departementissa Poitou-Charentesin hallintoalueella. Noin 22 neliökilometrin laajuisessa kunnassa oli vuoden 2012 väestönlaskennassa 1 711 asukasta.


title: Cherveux

text: Kunnassa sijaitsevat Cherveux’n ja La Carten keskiaikaiset linnat.


title: CHL Top Prospects Game

text: CHL/NHL Top Prospects Game on vuosittain Canadian Hockey Leaguen järjestämä tähdistöottelu, johon osallistuu potentiaaliset mahdollisimman pienellä numerolla seuraavana kesänä pelaajat Kanadan junioriliigoista WHL:stä, OHL:stä ja QMJHL:stä. Valinnat tähdistöotteluun tekee NHL-seurojen toimistusjohtajat ja kykyjenetsijät. Vuosina 1992–1995 tähdistöottelu tunnettiin nimellä CHL All-Star Challenge. Ottelun yhteydessä järjestetään myös taitokilpailut.


title: CHL Top Prospects Game

text: Tähdistöottelun joukkueet ovat kulkeneet useimmiten Don Cherryn ja Bobby Orrin mukaan nimettyinä ja he ovat myös valmentaneet joukkueitaan. Vuodesta 1996 asti poikkeuksen joukkueisiin on tehnyt vuonna 2002 Tiger Williamsin ja Kelly Hrudeyn mukaan nimetyt joukkeet, vuonna 2005 John Davidsonin mukaan nimetty joukkue sekä vuonna 2007 Pat Burnsin valmentama Team Red ja Scotty Bowmanin valmentama Team White. Vuonna 2008 Team Redia valmensi Lanny MacDonald ja Mike Vernon ja Team Whitea Grant Fuhr ja Glenn Anderson.


title: CHL Top Prospects Game

text: Suomalaisista tähdistöottelussa ovat pelanneet Aki Seitsonen (2004), Jyri Niemi (2008), Tommi Kivistö (2009), Christopher Gibson (2011), Julius Honka (2014), Olli Juolevi (2016), Markus Niemeläinen (2016), Otto Somppi (2016), Henri Jokiharju (2017), Eemeli Räsänen (2017), Juuso Välimäki (2017) ja Lassi Thomson (2019). Lisäksi Olli Määttä valittiin otteluun vuonna 2012, mutta loukkaantuminen esti hänen osallistumisensa. Määttä, Honka, Juolevi, Välimäki ja Jokiharju ovat tulleet sittemmin varatuiksi ensimmäisellä kierroksella NHL:ään. Jyri Niemi saavutti vuonna 2009 taitokilpailussa kovimman lyöntilaukauksen tuloksella 158 km/h. Henri Jokiharju puolestaan teki vuonna 2017 edustamansa Team Cherryn 7–5-voittoon päättyneessä ottelussa kolme syöttöpistettä ja hänet palkittiin joukkueensa parhaana pelaajana.


title: Charb

text: Stéphane Charbonnier, taiteilijanimeltään Charb, (21. elokuuta 1967 Conflans-Sainte-Honorine – 7. tammikuuta 2015 Pariisi) oli ranskalainen pilapiirtäjä ja toimittaja, joka työskenteli pilalehti "Charlie Hebdon" päätoimittajana. Hän sai surmansa tammikuussa 2015 lehden toimitukseen tehdyssä hyökkäyksessä.


title: Charb

text: Charbin teoksia ovat aikaisemmin julkaiseet myös useat muut lehdet, kuten sarjakuvalehti "L’Écho des savanes", tv-lehti "Télérama" sekä kannattamansa Ranskan kommunistisen puolueen päivälehti "L’Humanité". Hänen tunnetuimpia piirroshahmojaan olivat anarkistisen koiran ja fasistisen kissan muodostama parivaljakko "Maurice ja Patapon". Charb tunnettiin myös uskonnollisia ääriliikkeitä arvostelevista pilapiirroksistaan, joita hän piirsi erityisesti ääri-islamisteista.


title: Chey

text: Chey on Ranskan kunta Deux-Sèvresin departementissa Poitou-Charentesin hallintoalueella. 22 neliökilometrin laajuisessa kunnassa oli vuoden 2012 väestönlaskennassa 623 asukasta.


title: Chey

text: Cheyn naapurikunnat ovat Chenay, Sepvret, Exoudun, Lezay ja Bougon.


title: Chiché (Deux-Sèvres)

text: Chiché on Ranskan kunta Deux-Sèvresin departementissa Poitou-Charentesin hallintoalueella. 47 neliökilometrin laajuisessa kunnassa oli vuoden 2012 väestönlaskennassa 1 656 asukasta.


title: Chiché (Deux-Sèvres)

text: Kunta sijaitsee Nantesista Poitiers’hen johtavan tien 149 (E62) varrella, 12 km etelään Bressuiresta ja 18 km pohjoiseen Parthenaysta. Kunnan läpi virtaa Thouaretjoki.


title: Chizé

text: Chizé on Ranskan kunta Deux-Sèvresin departementissa Poitou-Charentesin hallintoalueella. 23,5 neliökilometrin laajuisessa kunnassa oli vuoden 2012 väestönlaskennassa 891 asukasta.


title: Chizé

text: Kunta sijaitsee departementin etelärajalla ja rajoittuu etelässä kahteen Charente-Maritimen departementin kuntaan. Kunnan läpi virtaa Boutonnejoki. Chizén metsässä sijaitsee Zoorama-eläinpuisto ja noin 70 tutkijaa työllistävä biologinen tutkimusasema "Centre d’Etudes Biologiques de Chizé " (CEBC), joka on osa La Rochellen yliopistoa.


Romanian alle 20-vuotiaiden jääkiekkomaajoukkue edustaa Romaniaa jääkiekon nuorten maailmanmestaruuskilpailuissa.


title: John Graves Simcoe

text: John Graves Simcoe (25. helmikuuta 1752 – 26. lokakuuta 1806) oli brittiläinen sotilas ja valtiomies, joka toimi 1792–1796 Ylä-Kanadan ensimmäisenä varakuvernöörinä. Tätä ennen hän oli komentanut lojalistien joukkoja Amerikan vallankumouksessa 1775–1781 ja palvellut parlamentaarikkona Ison-Britannian House of Commonsissa 1790–1792.


title: John Graves Simcoe

text: Simcoen valtakaudella Ylä-Kanadan siirtomaahallinto lakkautti orjuuden ja loi perustan provinssin lainsäädännölle ja siviilihallinnolle. Simcoe perusti myös Toronton kaupungin ja rakennutti sen ympäristöön useita teitä, joista tuli myöhemmin kaupungin pääväyliä, kuten Yonge Street ja Dundas Street. Torontossa vietetäänkin hänen muistokseen Simcoen päivää elokuun ensimmäisenä maanantaina. Ontariossa on myös hänen mukaansa nimetty järvi, kaupunki ja piirikunta.


title: John Graves Simcoe

text: Simcoe syntyi 25. heinäkuuta 1752 kapteeni John Simcoelle ja Katherine Stamfordille Cotterstockin kylässä Northamptonshiressa. Hän oli perheen neljästä pojasta ainoa, joka eli aikuiseksi. Simcoen isä toimi meriupseerina ja kuoli todennäköisesti keuhkokuumeeseen 1759 matkalla Quebecin taisteluun. Isän kuoleman jälkeen perhe muutti Katherine Stamfordin synnyinkotiin Exeteriin. Simcoe oli oppilaana Exeter Grammar Schoolissa 1760–1765 ja Eton Collegessa 1765–1768. Hän osoitti kiinnostusta erityisesti moderniin historiaan ja englannin- ja latinankieliseen runouteen.


title: John Graves Simcoe

text: Opiskeltuaan Oxfordin yliopiston Merton Collegessa 1769–1770 hän pääsi lukemaan lakia Lincoln’s Inniin Lontoossa mutta päätti antautua sotilasuralle kunnioittaakseen edesmenneen isänsä toivetta. Kapteeni Simcoe oli jättänyt pojalleen perintönä kokoelman elämänohjeita, jotka painottivat ahkeruutta, velvollisuuden- ja moraalintunnetta ja sotilaallisen koulutuksen tärkeyttä. Vuoden sotilaskoulutuksen jälkeen ja äidinpuoleisen suvun myötävaikutuksella Simcoe nimitettiin 1770 vänrikiksi 35. jalkaväkirykmenttiin.


title: John Graves Simcoe

text: Simcoen rykmentti lähetettiin 1775 Bostoniin Massachusetts Bayn siirtokuntaan, jonne se saapui kaksi päivää Bunker Hillin taistelun jälkeen. Kaupungin piirityksen aikana Simcoe hankkiutui 40. jalkaväkirykmentin kapteeniksi. Tässä tehtävässä hän osallistui 1776–1777 Long Islandin taisteluun, New Yorkin valtaukseen ja New Jerseyn taisteluihin. Hän haavoittui pahoin Brandywinen taistelussa Pennsylvaniassa syyskuussa 1777. Pian tämän jälkeen hänet nimitettiin majuriksi ja kurinalaisuudestaan kuuluisan Queen’s Rangers -osaston komentajaksi.


title: John Graves Simcoe

text: Simcoe värväsi Queen’s Rangersin riveihin lisää lojalisteja ja amerikkalaisia sotilaskarkureita. Hänen johdollaan joukko-osasto toimi sodassa tiedustelu- ja etuvartiotehtävissä ja osallistui Philadelphian taisteluun, Richmondin hävitykseen ja Yorktownin piiritykseen 1778–1781. Simcoe joutui amerikkalaisten vangiksi 1779 ja vietti kuusi kuukautta vankilassa. Vuonna 1781 hänet vapautettiin palveluksesta terveyssyistä ja kotiutettiin Englantiin vähän ennen Yorktownin antautumista. Vapaussota oli edistänyt merkittävästi hänen sotilasuraansa, sillä sen aikana hänen sotilasarvonsa kohosi luutnantista everstiluutnantiksi ja hän sai mainetta menestyksekkäänä komentajana ja sotateoreetikkona.


title: John Graves Simcoe

text: Palattuaan Englantiin Simcoe vetäytyi Devonin maaseudulle toipumaan sairastelustaan ja kulutti aikansa perehtymällä sotahistoriaan. Hän eli perintönsä turvin ja toimi hallituksen sotilaallisena neuvonantajana. Hän nai 30. joulukuuta 1782 Elizabeth Posthuma Gwillimin, joka oli hänen kummisetänsä amiraali Samuel Gravesin holhokki. Simcoet saivat avioliittonsa aikana yhteensä yksitoista lasta. Elizabeth oli aviomiestään selvästi varakkaampi, sillä hän oli perinyt huomattavan omaisuuden. Hän osti pariskunnalle Honitonista 2 000 hehtaarin kokoisen maatilan ja rakennutti sinne kartanon. Simcoe keskittyi kirjoittamaan Amerikan vapaussotaa ja Queen’s Rangersia käsittelevää muistelmateosta, joka julkaistiin 1787.


title: John Graves Simcoe

text: Simcoe uskoi vakaasti Brittiläisen imperiumin laajentumiseen Pohjois-Amerikassa ja toivoi itselleen siirtomaahallinnon virkaa Kanadassa. Edistääkseen tavoitettaan hän pyrki House of Commonsiin St. Mawesin kauppalasta ja tuli valituksi 1790. Lyhyeksi jääneen parlamentaarikon uransa aikana hän piti puheenvuorot Quebecin uudesta perustuslaista ja Warren Hastingsin virkasyytteestä. Kesällä 1790 hänelle luvattiin varakuvernöörin virka vastaperustetussa Ylä-Kanadan provinssissa; nimitys virallistettiin 12. syyskuuta 1791. Simcoen pettymykseksi hänet määrättiin toimimaan uudessa tehtävässään Ala-Kanadan kenraalikuvernöörin Guy Carletonin alaisuudessa.


title: John Graves Simcoe

text: Valmisteltuaan siirtomaahallinnon toimintaa 18 kuukauden ajan Simcoe saapui Ylä-Kanadaan 24. kesäkuuta 1792 ja asettautui aluksi Newarkin kaupunkiin (nykyinen Niagara-on-the-Lake). Seuraavana vuonna hän siirsi provinssin pääkaupungin Torontoon, joka oli vielä pieni ja syrjäinen kauppapaikka. Hän laati Torontolle uuden asemakaavan ja muutti sen nimen Yorkiksi Yorkin herttuan kunniaksi. Simcoen kuvernöörikauden alussa Britannian ja Yhdysvaltain suhteet kiristyivät, kun hän asettui omavaltaisesti Ohiojoen laakson intiaanien puolelle amerikkalaisia vastaan. Sodanuhka amerikkalaisten kanssa lieveni marraskuussa 1794 laaditun Jayn sopimuksen myötä, mutta Simcoe ei päässyt koskaan eroon amerikkalaisvastaisesta maineestaan.


title: John Graves Simcoe

text: Simcoen suunnitelmissa Ylä-Kanadan yhteiskunta- ja oikeusjärjestys olivat pohjimmiltaan brittiläiset, kun taas taloudellinen kehitys mukaili amerikkalaista mallia. Hän halusi kasvattaa Ylä-Kanadan väestöä luovuttamalla maa-alueita Yhdysvalloista saapuville lojalisteille ja kiihdyttää siten provinssin taloudellista kasvua. Hän ei kohdellut tasapuolisesti Ylä-Kanadan kaikkia alueita vaan keskitti tarmonsa provinssin lounaisosassa sijaitsevan niemimaan asuttamiseen. Aluetta hän piti strategisesti tärkeänä Pohjois-Amerikan sisäosiin suuntautuvan kaupan vuoksi.


title: John Graves Simcoe

text:
Simcoe halusi luoda Yorkiin siviilihallinnon, joka toimisi esimerkkinä brittiläisen hallintotavan ylivertaisuudesta. Hän suunnitteli perustavansa myöhemmin uuden pääkaupungin Londonin paikalle, mutta aie ei koskaan toteutunut. Hänen aloitteestaan provinssiin perustettiin Queen’s Rangers -joukot, joiden tehtävä oli perustaa uusia kyliä, rakentaa teitä ja suojella uudisasukkaita. Joukkoja piti alun perin tulla kaksitoista, mutta emämaalta heltisi lopulta lupa vain kahden joukon perustamiseen.
Vaikka Simcoella oli vain vähän aikaisempaa kokemusta siviilihallinnosta ja poliittisesta päätöksenteosta, hän pystyi kääntämään tilanteen usein edukseen miellyttävän luonteensa ja vilpittömyytensä ansiosta. Siitä huolimatta hän epäonnistui yrityksissään saada Carletonilta enemmän rahoitusta ja itsenäistä päätäntävaltaa. Tämän seurauksena hän joutui luopumaan monista alkuperäisistä suunnitelmistaan, muun muassa kaupunginvaltuustojen, koululaitoksen ja yliopiston perustamisesta ja anglikaanisen kirkon toiminnan rahoittamisesta valtion tuella. Hänen onnistui kuitenkin nimittää piirikuntiin kuvernöörejä, perustaa King’s Benchin oikeusistuin ja lakkauttaa orjuus provinssissa.


title: John Graves Simcoe

text: Neljä vuotta Ylä-Kanadaan saapumisensa jälkeen Simcoe oli pettynyt esimiestensä periksiantamattomuuteen ja kunnianhimoisten suunnitelmiensa kariutumiseen. Hänellä oli ollut ongelmia myös provinssin sisäpolitiikassa etenkin parlamentin ylähuoneen kanssa. Heinäkuussa 1796 hän jätti tehtävänsä varakuvernöörinä neuralgian ja kihdin vaivaamana ja matkusti Englantiin. Hän ei palannut enää Kanadaan ja luopui varakuvernöörin tittelistä alkuvuodesta 1798. Jatkuvista vastoinkäymisistä huolimatta hän oli onnistunut luomaan Ylä-Kanadaan toimivan hallinnon, aloittanut provinssin järjestelmällisen asuttamisen, lakkauttanut orjuuden Britannian ensimmäisenä siirtomaana ja perustanut Yorkin kaupungin, josta kasvoi myöhemmin Toronton suurkaupunki.


title: John Graves Simcoe

text: Vaikka Simcoe ei ollut vielä toipunut täysin sairastelustaan, hän hyväksyi haastavana pidetyn tehtävän Saint-Dominguen siirtokunnan kuvernöörinä ja sai tämän ansiosta ylennyksen kenraaliluutnantiksi. Saint-Domingue oli Ranskan siirtokunta, mutta britit olivat lähettäneet sinne joukkojaan tasavaltaa vastustavien plantaasinomistajien pyynnöstä. Samalla he olivat joutuneet keskelle hankalaa selkkausta, jossa toisena osapuolena olivat tasavaltaa kannattavat vapaat mulatit ja kapinoivat orjat. Simcoe onnistui palauttamaan järjestyksen siirtokunnan siviilihallintoon, vähentämään sotilastarvikkeiden hävikkiä, aloittamaan uudelleen keltakuumeen sairaalahoidon ja lisäämän plantaasien puolustusta kapinallisia vastaan. Oltuaan saarella vain viisi kuukautta hänen terveytensä kuitenkin romahti, ja hän joutui palaamaan Englantiin heinäkuussa 1797.


title: John Graves Simcoe

text: Britannian hallitus ja pääministeri William Pitt olivat tyytymättömiä Simcoen toimintaan Saint-Dominguella, eikä hän saanut enää uutta komennusta ulkomaille. Niinpä Simcoe tyytyi West Countryn sotilaskomentajan tehtävään, jota hän hoiti Exeteristä käsin. Hänen komentamansa joukot hillitsivät alueella esiintyneitä ruokamellakoita ja taltuttivat satamatyöläisten lakon Plymouthissa keväällä 1801. Hän halusi pyrkiä uudelleen House of Commonsiin Plymouthista 1802 mutta myöhästyi suureksi pettymyksekseen vaalien ehdokasasettelusta. Pääministeri Pittin kuoltua heinäkuussa 1806 uusi hallitus nimitti hänet Intian sotajoukkojen ylipäälliköksi. Hän kuitenkin sairastui vakavasti matkalla Intiaan ja joutui palaamaan Englantiin, missä hän kuoli 54-vuotiaana Exeterissä 26. lokakuuta 1806.


title: Cirières

text: Cirières on Ranskan kunta Deux-Sèvresin departementissa Poitou-Charentesin hallintoalueella. 17 neliökilometrin laajuisessa kunnassa oli vuoden 2012 väestönlaskennassa 982 asukasta.


title: Cirières

text: Cirières kuuluu Bressuiren kaupungin ympärille syntyneeseen 44 kunnan muodostamaan taajamakuntaan "Communauté d’agglomération du Bocage bressuirais" Deux-Sèvresin departementin luoteiskulmassa.


title: Clessé (Deux-Sèvres)

text: Clessé on Ranskan kunta Deux-Sèvresin departementissa Poitou-Charentesin hallintoalueella. 29 neliökilometrin laajuisessa kunnassa oli vuoden 2012 väestönlaskennassa 955 asukasta.


title: Robert Hägg

text: Robert Pär Marcus Hägg (s. 8. helmikuuta 1995 Uppsala, Ruotsi) on ruotsalainen jääkiekkopuolustaja, joka pelaa NHL-joukkue Philadelphia Flyersin organisaatiossa. Elite Prospects -sivuston mukaan hän on pelityyliltään kahden suunnan puolustaja. "The Hockey News" -verkkolehden mukaan Häggin vahvuuksiin kuuluu kiekonliikuttaminen, luistelu, alivoimapelaaminen, mailankäsittelytaidot, monipuolisuus ja kyky pelata isoja jääaikoja. Hän on sekä isokokoinen että vahva, mutta Häggin tulisi kuitenkin käyttää kokoaan enemmän ja saatava vielä lisää kokemusta miesten peleistä täyttääkseen potentiaalinsa. Hän ei ole myöskään täysin luontainen hyökkäyspään puolustaja.


title: Robert Hägg

text: Hägg on Gimo HC:n kasvatti. Hän pelasi Gimossa ensimmäiset miesten pelinsä vain 13-vuotiaana Ruotsin II-divisioonassa kaudella 2008–2009. Kaudeksi 2010–2011 Hägg siirtyi sarjatasoa ylemmäs I-divisioonan Tierps HK:hon, joista hän siirtyi kuitenkin kesken kauden MODO Hockeyn junioreihin. Hägg voitti pelipaikastaan huolimatta U16 SM:n syöttöpörssin sekä puolustajien pistepörssin tehoilla 2+13=15. Hän voitti kauden päätteeksi hopeaa ja palkittiin sarjan parhaana puolustajana.


title: Robert Hägg

text: Kaudella 2012–2013 Hägg toimi MODO:n J20-junioreiden kapteenina ja oli joukkueen tehokkain puolustaja tehoilla 11+13=24, joilla hän jakoi J20 SuperElitin puolustajien pistepörssin seitsemännen sijan Malmö Redhawksin Eric Backmanin kanssa. Hägg voitti kauden päätteeksi hopeaa ja palkittiin sarjan parhaana puolustajana. Hän vahvisti myös MODO:n J18-junioreita, joiden kapteenistoon Hägg kuului ja voitti hopeaa. Hän debytoi samalla kaudella myös seuran Elitserien-joukkueessa tehden 27 runkosarja- ja yhdessä playoff-ottelussa yhden syöttöpisteen.


title: Robert Hägg

text: Philadelphia Flyers varasi Häggin toisella kierroksella 41. pelaajana . SHL-kausi 2013–2014 oli hänelle ensimmäinen kokonainen Ruotsin pääsarjatasolla, jossa Hägg teki 50 runkosarja- ja kahdessa playoff-ottelussa tehot 1+5=6. Maaliskuussa 2014 hän teki kolmivuotisen tulokassopimuksen Philadelphia Flyersin kanssa. Hägg siirtyi samalla SHL-kautensa päätteeksi ns. amatööritry-out -sopimuksella AHL-joukkue Adirondack Phantomsin vahvuuteen. Kauden 2014–2015 hän aloitti Adirondackista Allentowniin muuttaneessa Lehigh Valley Phantomsissa, jossa Hägg pelasi koko kauden tehden 69 runkosarjaottelussa tehot 3+17=20.


title: Robert Hägg

text: Myös kauden 2016–2017 Hägg aloitti Lehigh Valley Phantomsin AHL-joukkueessa. Hän debytoi Philadelphia Flyersin NHL-joukkueessa runkosarjan päätöskierroksella 9. huhtikuuta 2017 Carolina Hurricanesia vastaan. Hägg sai ottelussa jääaikaa 21.19 minuuttia. Syksyn 2017 harjoitusleirin päätteeksi hän otti paikan Flyersin NHL-kauden 2017–2018 avauskokoonpanosta.


title: Robert Hägg

text: Hägg pelasi alle 20-vuotiaiden MM-kilpailuissa vuosina 2013, 2014 ja 2015, joista kaksi ensimmäistä turnausta päättyi hopeaan. Vuoden 2015 turnauksessa hän toimi Ruotsin varakapteenina. Valmennus valitsi Häggin joukkueensa turnauksen yhdeksi kolmesta parhaasta pelaajasta.


title: Robert Hägg

text: Hägg pelasi myös alle 18-vuotiaiden MM-kilpailuissa vuonna 2013, jolloin hän toimi Ruotsin varakapteenina. Hägg pelasi myös alle 18-vuotiaiden Ivan Hlinkan muistoturnauksessa vuonna 2012 voittaen pronssia sekä alle 19-vuotiaiden World Junior A Challengessa vuonna 2011. Hän pelasi myös World U-17 Hockey Challengessa vuonna 2012 ja oli tehoilla 2+4=6 turnauksen tehokkain puolustaja Yhdysvaltain Will Butcherin kanssa.


title: Robert Hägg

text: Häggin isoveli Christian pelaa Hockeyettan-joukkue Mariestad BoIS HC:ssä.


title: Clussais-la-Pommeraie

text: Clussais-la-Pommeraie on Ranskan kunta Deux-Sèvresin departementissa Poitou-Charentesin hallintoalueella. Se sijaitsee kaupunkien Poitiers, Niort ja Angoulême välissä.


title: Clussais-la-Pommeraie

text: 31 neliökilometrin laajuisessa kunnassa oli vuoden 2012 väestönlaskennassa 590 asukasta.


title: Clussais-la-Pommeraie

text: Vuonna 2011 taiteilija Armand Langlois teki kylän juhlasalin ulkoseiniin neljä suurta trompe l’œil -tyylistä maalausta.


title: Georges Wolinski

text: Georges Wolinski (28. kesäkuuta 1934 Tunis – 7. tammikuuta 2015 Pariisi) oli ranskalainen sarjakuva- ja pilapiirtäjä. Hän kuoli tammikuussa 2015 "Charlie Hebdo" -lehden toimitukseen tehdyssä hyökkäyksessä. Wolinski syntyi Ranskan Tunisiassa ranskalais-italialaisen äidin ja puolanjuutalaisen isän lapsena ja muutti toisen maailmansodan jälkeen perheensä mukana Pariisiin, jossa hän opiskeli arkkitehtuuria vuodesta 1952 lähtien.


title: Georges Wolinski

text: Vuonna 1960 "Charlie Hebdonin" edeltäjä pilalehti "Hara-Kiri" alkoi julkaista Wolinskin poliittisia ja eroottisia piirroksia. Pariisin opiskelijamellakoiden yhteydessä vuonna 1968 hän perusti yhdessä sarjakuvapiirtäjä Sinén kanssa satiirilehti "L’Enragén". "Hara-Kirin", "Charlie Hebdon" ja "L’Enragén" lisäksi Wolinskin piirroksia ovat julkaisseet muun muassa Ranskan kommunistisen puolueen päivälehti "L’Humanité" sekä viikkolehti "Paris Match".


title: Georges Wolinski

text: Wolinskin tunnetuin sarjakuva on hänen käsikirjoittamansa ja Georges Pichardin piirtämä eroottissävytteinen "Paulette", jota julkaistiin yhden albumin verran myös Suomessa vuonna 1975. Nykyään albumi on keräilyharvinaisuus. "Paulettea" julkaistiin suomeksi myöhemmin 1980-luvulla myös "Tapiiri"-lehdessä.


title: Georges Wolinski

text: Wolinski kuoli Charlie Hebdon iskussa 2015.


title: Cinci Hoca

text: Safranbolulu Hüseyin Efendi, kutsumanimeltään Cinci Hoca (kirjaimellisesti "Jinnien herra"; ? - syyskuussa 1648) oli manaaja ja henkiparantaja Ibrahim I:n hovissa. Cinci Hocalla oli vaikutusvaltaa sulttaaniin ja hän sai aikaan monta ongelmaa Osmanien valtakunnassa. Tiettyjen samankaltaisuuksien vuoksi Cinci Hocasta on myöhemmin alettu käyttämään nimitystä "Osmanien Rasputin", jolla viitataan Venäjän keisarillisessa hovissa vaikuttaneeseen Grigori Rasputiniin.


title: Cinci Hoca

text: Hüseyinin syntymäajasta ei ole tietoa eikä hänen syntymäpaikastaan täyttä varmuutta. Hänen lisänimensä Safranbolulu ("Safranbolulainen") viittaa hänen syntyneen Safranbolun kaupungissa pohjois-Anatoliassa. Hän oli iältään vielä nuori, kun hän muutti Istanbuliin. Hän väitti polveutuvansa Sadr al-Din al-Qunawista, joka on tunnettu sufilainen teosofi ja mystikko. Istanbulissa Hüseyin opiskeli madrasassa. Hän toimi opintojensa ohella manaajana ja henkiparantajana, ja otti nimekseen "Jinnien herraa" tarkoittavan Cinci Hocan. Hän ei ollut lahjakas oppilas, mutta kompensoi koulumenestyksen puutetta rahalla, jonka tienasi oheistoimistaan. Sulttaaninäiti Kösem Sultan kuuli hänestä ja kutsui hänet auttamaan poikaansa. Prinssi Ibrahim oli kasvanut alituisessa pelossa, että hänen sulttaaniveljensä Murat IV surmaisi hänet noustuaan valtaistuimelle, kuten oli tehnyt toisille veljilleen. Cinci Hoca onnistui kohottamaan Ibrahimin mielialaa, mutta noustuaan valtaistuimelle Ibrahim kärsi yhä mielenterveysongelmista. Tähän mennessä Cinci Hocasta oli tullut tärkeä Ibrahimille, joten hänet lisättiin hovin jäseneksi. Hänellä oli hyvät välit myös sulttaaniäiti Kösemiin, joka otti ahkerasti osaa korkeimman hallinnon ja Topkapin palatsin hovin sisäiseen juonitteluun.


title: Cinci Hoca

text: Hovissa hän onnistui keräämään vaikutusvaltaa myös itselleen. Huolimatta valtakunnan korkeimman uskonnollisen auktoriteetin sheikki al-Islamin vastustuksesta Cinci Hoca nimitettiin Galatan kadiksi, eli Galatan kaupunginosan korkeimmaksi virkamieheksi. Hän osallistui juonitteluun, jonka avulla tuleva suurvisiiri Sultanzade Semiz Mehmed pašša, visiiri Yusuf Agha ja Kösem Sultan saivat kammettua pätevän suurvisiiri Kemankeş Kara Mustafa paššan viralta. Uudeksi suurvisiiriksi noussut Mehmed pašša palkitsi Cinci Hocan ylennyksellä Anatolian "kazasker"iksi, eli Anatolian korkeimmaksi sotilastuomariksi. Hän oli hyvin korruptoitunut ja käytti korkeaa asemaansa hyväkseen lahjusten hankkimiseksi. Hän nimitti virkoihin tyypillisesti parhaiten maksavia ehdokkaita. Aikalaishistorioitsija Mustafa Naîmân mukaan yhtään virkaa ilman sopivaa summaa ei jäänyt myöntämättä. Cinci Hoca jäi kiinni lahjusten ottamisesta useamman kerran, ja häntä rangaistiin yleensä panemalla hänet viralta lyhyeksi aikaa. Jäätyään kiinni viimeisen kerran vuonna 1647 hänet karkotettiin Gallipoliin.


title: Cinci Hoca

text: Seuraavana vuonna hänet armahdettiin ja kutsuttiin takaisin Istanbuliin. Tuolloin valtaistuimella oli jo uusi sulttaani, Mehmed IV. Ibrahim oli jättänyt valtion kassan huonoon tilaan ja uudella suurvisiirillä Sofu Mehmed paššalla oli vaikeuksia maksaa perinteisiä vallanvaihdoksen yhteydessä maksettavia bonuksia () janitsaareille. Hän pyysi valtavan omaisuuden kerännyttä Cinci Hocaa osallistumaan kuluihin, mutta tämä kieltäytyi. Suurvisiiri raivostui ja määräsi Cinci Hocan valtavan omaisuuden takavarikoitavaksi valtiolle. Hänet asetettiin arestiin noin kuukaudeksi, jonka jälkeen hänet lähetettiin maanpakoon Egyptiin. Matkalla Cinci Hoca sairastui, jolloin hänen sallittiin jäädä Mihalcıkin kaupunkiin Bursan maakunnassa. Noihin aikoihin Istanbulissa sipahit nousivat kapinaan, johon osallistui myös Cinci Hocaa tukeneita virkamiehiä. Kapinaa tukahdutettaessa ja syyllisiä etsittäessä epäilyksen varjo lankesi myös Cinci Hocaan, ja hänet teloitettiin syyskuussa 1648. Jo ennen hänen teloitustaan hänen kuuluisa Üsküdarissa sijaitseva palatsinsa oli annettu prinsessalle, joka oli avioitunut Köprülü Fazıl Ahmet paššan kanssa.


title: Efendi

text: Efendi (joskus myös effendi; herra, ylimys) oli ylimyksestä tai korkea-arvoisesta ja oppineesta virkamiehestä käytetty arvonimi Osmanien valtakunnassa ja Egyptissä. Sanaa käytetään yhä, mutta se on muuttunut merkitykseltään melko tavanomaiseksi kohteliaisuudeksi.


title: Efendi

text: Termi on laina keskiajan kreikan sanasta "afendēs" (αφέντης), joka puolestaan juontuu antiikin kreikan herraa tai ylimystä tarkoittavasta sanasta "authentēs" (αὐθέντης). Arvonimi "efendi" oli käytössä Anatoliassa 1200-1300-luvuilla, jo ennen osmanien aikaa.


title: Efendi

text:
Osmanien aikana efendi vastasi suurin piirtein englanninkielistä arvonimeä "Sir". Sitä käytettiin osoittamaan korkea-arvoisuutta muiden osmanien arvonimien kuten bey ja pašša ohella, mutta efendi jäi pois mikäli kantaja yleni esimerkiksi efendistä paššaksi. Se liitettiin osaksi kantajansa nimeä ja sitä käytettiin varsinaisen nimen jälkeen (esimerkiksi Kemal Kaya Efendi). Yhdessä toisen arvoa tai virkaa kuvaavan termin kanssa se osoitti johtajuutta tai erityistä asemaa; esimerkiksi sulttaanin päähenkilääkäriä kutsuttiin arvonimellä "hekim efendi". Omistusmuotoa "efendim" ("herrani") käyttivät palvelijat puhutellessaan isäntäänsä tai korkea-arvoista vierasta.
1800-luvulla arvonimen käyttöä yritettiin säädellä lailla. Efendiä käytettiin myös prinssin arvonimenä joko aiemman Şehzaden tilalla tai sen kanssa (esimerkiksi Şehzade Yusuf İzettin Efendi) ja se myönnettiin myös sulttaanien vaimoille, joiden arvonimeksi tuli "kadin efendi". Se annettiin lisäksi Sheikki al-Islamille sekä muiden kirkkojen johtajille valtakunnan alueella.


title: Efendi

text: Osmanien valtakunnan lisäksi efendi jäi joidenkin entisten itsenäistyneiden osmaniprovinssien käyttöön. Samoin kuin Osmanien valtakunnassa myös Egyptissä sillä tarkoitettiin oppineisuutta ja korkea-arvoisuutta, ja se oli beytä alempi arvonimi. Siirtomaavalta-ajan Pohjois-Afrikassa ja Lähi-idässä efendi yleistyi käytettäväksi länsimaisista upseereista.


title: Efendi

text: Vaikka efendi ei varsinaisesti ole käytössä enää hierarkkisena arvonimenä, sana on säilynyt nykyaikaan. Termejä "efendi" ja "efendim" käytetään Turkissa yhä, kun halutaan olla hyvin kohteliaita puhuteltavaa kohtaan.


title: Combrand

text: Combrand on Ranskan kunta Deux-Sèvresin departementissa Poitou-Charentesin hallintoalueella. Noin 25 neliökilometrin laajuisessa kunnassa oli vuoden 2012 väestönlaskennassa 1 164  asukasta.


title: Combrand

text: Combrandin lähikunnat ovat Cerizay (5 km), Mauléon (10 km) ja Bressuire (18 km). Kunnassa on puunjalostusteollisuutta ja yhteensä noin 250 teollista työpaikkaa.


title: Coulon (Deux-Sèvres)

text: Coulon on Ranskan kunta Deux-Sèvresin departementissa Poitou-Charentesin hallintoalueella. 30 neliökilometrin laajuisessa kunnassa oli vuoden 2012 väestönlaskennassa 2 238 asukasta.


title: Coulon (Deux-Sèvres)

text: Coulon on ”vihreäksi Venetsiaksi” kutsutun Marais poitevinin luhtasuoalueen keskus. Alueen kanavat ja kanavien varret ovat suosittua vene- ja polkupyöräretkien reittejä. Coulon on valittu kauneimpien ranskalaiskylien "Les Plus Beaux Villages de France" -järjestön jäseneksi.


title: Coulon (Deux-Sèvres)

text: Coulon kuuluu Niortin kaupungin ympärille syntyneeseen 45 kunnan muodostamaan taajamakuntaan "Communauté d’agglomération du Niortais" (CAN).


title: Coulonges-sur-l’Autize

text: Coulonges-sur-l’Autize on Ranskan kunta Deux-Sèvresin departementissa Poitou-Charentesin hallintoalueella. 19 neliökilometrin laajuisessa kunnassa oli vuoden 2012 väestönlaskennassa 2 365 asukasta.


title: Coulonges-sur-l’Autize

text: Kunnassa on 23 nimettyä paikkaa (): Les Ajoncs Morelles, Badorit, Bel'Air, Les Bourlottières, Champ Maçon, La Chaussée, Chauvin, Les Fontenelles, La Grande Cheminée, La Grille, Le Hameau de Sousigné, le Hameau du Pairé, La Marzelle, Magné, La Patte à l'Oie, La Pierre aux Chauliers, Pilorges, Le Pré gelot, Rochefort, La Richardière, Les Rondais, Sezais, Tourteron ja Le Vignaud.


title: Coulonges-sur-l’Autize

text: Château de Coulonges-sur-l’Autize on renessanssilinna 1400-luvulta.